title: 2014/572/UE: Deċiżjoni tal-Parlament Ewropew tat- 3 ta’ April 2014 dwar l-għeluq tal-kontijiet tal-Uffiċċju Ewropew ta’ Appoġġ fil-qasam tal-Asil għas-sena finanzjarja 2012

text:
               5.9.2014

               MT

               Il-Ġurnal Uffiċjali tal-Unjoni Ewropea

               L 266/190

         DEĊIŻJONI TAL-PARLAMENT EWROPEW
   tat-3 ta’ April 2014
   dwar l-għeluq tal-kontijiet tal-Uffiċċju Ewropew ta’ Appoġġ fil-qasam tal-Asil għas-sena finanzjarja 2012
   (2014/572/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Uffiċċju Ewropew ta’ Appoġġ fil-qasam tal-Asil għas-sena finanzjarja 2012,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Uffiċċju Ewropew ta’ Appoġġ fil-qasam tal-Asil għas-sena finanzjarja 2012, flimkien mat-tweġibiet tal-Uffiċċju (1),

               —

               wara li kkunsidra r-rakkomandazzjoni tal-Kunsill tat-18 ta’ Frar 2014 (05849/2014 — C7-0054/2014),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament (UE) Nru 439/2010 tal-Parlament Ewropew u tal-Kunsill tad-19 ta’ Mejju 2010 li jistabbilixxi Uffiċċju Ewropew ta’ Appoġġ fil-qasam tal-Asil (4), u b’mod partikolari l-Artikolu 35 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju li jgħodd għall-baġit ġenerali tal-Komunitajiet Ewropej (5),

               —

               wara li kkunsidra r-Regolament ta’ Delega tal-Kummissjoni (UE) Nru 1271/2013 tat-30 ta’ Settembru 2013 dwar Regolament Finanzjarju ta’ qafas għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill (6), u b’mod partikolari l-Artikolu 108 tiegħu,

               —

               wara li kkunsidra r-Regola 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7-0187/2014),

               1.

               Japprova l-għeluq tal-kontijiet tal-Uffiċċju Ewropew ta’ Appoġġ fil-qasam tal-Asil għas-sena finanzjarja 2012;

               2.

               Jagħti istruzzjonijiet lill-President tiegħu biex jgħaddi din id-deċiżjoni lid-Direttur Eżekuttiv tal-Uffiċċju Ewropew ta’ Appoġġ fil-qasam tal-Asil, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 365, 13.12.2013, p. 73.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 132, 29.5.2010, p. 11.

      (5)  ĠU L 357, 31.12.2002, p. 72.

      (6)  ĠU L 328, 7.12.2013, p. 42.


title: Deċiżjoni tal-Kunsill (UE) 2015/397 tal- 5 ta' Marzu 2015 li tistabbilixxi l-pożizzjoni li għandha tiġi adottata f'isem l-Unjoni Ewropea fil-Kumitati relevanti tal-Kummissjoni Ekonomika tan-Nazzjonijiet Uniti għall-Ewropa fir-rigward ta' proposti għal emendi għar-Regolamenti tan-NU Nri 3, 7, 13, 19, 23, 37, 38, 41, 43, 45, 48, 50, 51, 53, 55, 59, 75, 78, 86, 98, 99, 106, 107, 110, 112, 113, 117, 119, 123, 128, 129, dwar l-Emenda 2 tal-GTR Nru 3 tan-NU fir-rigward tal-ibbrejkjar tal-muturi, u dwar l-Emenda 3 tal-GTR Nru 4 tan-NU fir-rigward tal-proċedura taċ-Ċertifikazzjoni Mondjali għall-Vetturi Heavy-Duty

text:
               11.3.2015

               MT

               Il-Ġurnal Uffiċjali tal-Unjoni Ewropea

               L 66/12

         DEĊIŻJONI TAL-KUNSILL (UE) 2015/397
   tal-5 ta' Marzu 2015
   li tistabbilixxi l-pożizzjoni li għandha tiġi adottata f'isem l-Unjoni Ewropea fil-Kumitati relevanti tal-Kummissjoni Ekonomika tan-Nazzjonijiet Uniti għall-Ewropa fir-rigward ta' proposti għal emendi għar-Regolamenti tan-NU Nri 3, 7, 13, 19, 23, 37, 38, 41, 43, 45, 48, 50, 51, 53, 55, 59, 75, 78, 86, 98, 99, 106, 107, 110, 112, 113, 117, 119, 123, 128, 129, dwar l-Emenda 2 tal-GTR Nru 3 tan-NU fir-rigward tal-ibbrejkjar tal-muturi, u dwar l-Emenda 3 tal-GTR Nru 4 tan-NU fir-rigward tal-proċedura taċ-Ċertifikazzjoni Mondjali għall-Vetturi Heavy-Duty
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 114, flimkien mal-Artikolu 218(9) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               F'konformità mad-Deċiżjoni tal-Kunsill 97/836/KE (1), l-Unjoni ssieħbet fil-Ftehim tal-Kummissjoni Ekonomika għall-Ewropa tan-Nazzjonijiet Uniti (in-NU/KEE) dwar l-adozzjoni ta' preskrizzjonijiet tekniċi uniformi għall-vetturi bir-roti, tagħmir u partijiet li jistgħu jitwaħħlu u/jew jintużaw fuq vetturi bir-roti u l-kundizzjonijiet għar-rikonoxximent reċiproku tal-approvazzjonijiet mogħtija abbażi ta' dawn il-preskrizzjonijiet (“il-Ftehim Rivedut tal-1958”).

               (2)

               F'konformità mad-Deċiżjoni tal-Kunsill 2000/125/KE (2), l-Unjoni ssieħbet fil-Ftehim li jistabbilixxi regolamenti tekniċi globali għall-vetturi bir-roti, tagħmir u partijiet li jistgħu jitwaħħlu u/jew jintużaw f'vetturi bir-roti (il-“Ftehim Parallel”).

               (3)

               Id-Direttiva 2007/46/KE tal-Parlament Ewropew u tal-Kunsill (3) issostitwixxiet is-sistemi ta' approvazzjoni tal-Istati Membri bi proċedura ta' approvazzjoni tal-Unjoni, li tistabbilixxi qafas armonizzat li fih id-dispożizzjonijiet amministrattivi u r-rekwiżiti tekniċi ġenerali għall-vetturi, sistemi, komponenti u unitajiet tekniċi separati ġodda kollha. Dik id-Direttiva inkorporat ir-Regolamenti tan-NU fis-sistema tal-UE għall-approvazzjoni tat-tip, jew bħala rekwiżiti għall-approvazzjoni tat-tip jew inkella bħala alternattivi għal-leġiżlazzjoni tal-Unjoni. Minn mindu ġiet adottata dik id-Direttiva, ir-Regolamenti tan-NU qegħdin jieħdu post il-leġiżlazzjoni tal-Unjoni dejjem aktar fil-qafas tal-approvazzjoni tat-tip tal-UE.

               (4)

               Fid-dawl tal-esperjenza u l-iżviluppi tekniċi, ir-rekwiżiti marbuta ma' ċerti elementi jew fatturi koperti permezz tar-Regolamenti tan-NU Nri 3, 7, 13, 19, 23, 37, 38, 41, 43, 45, 48, 50, 51, 53, 55, 59, 75, 78, 86, 98, 99, 106, 107, 110, 112, 113, 117, 119, 123, 128, 129, permezz tal-GTR Nru 3 tan-NU fir-rigward tal-ibbrejkjar tal-muturi, u permezz tal-GTR Nru 4 tan-NU fir-rigward tal-proċedura taċ-Ċertifikazzjoni Mondjali għall-Vetturi Heavy-Duty, jeħtieġu li jiġu adattati.

               (5)

               Għaldaqstant, jeħtieġ li tiġi stabbilita l-pożizzjoni li għandha tiġi adottata f'isem l-Unjoni fil-Kumitat Amministrattiv tal-Ftehim Rivedut tal-1958 u fil-Kumitat Eżekuttiv tal-Ftehim Parallel dwar l-adozzjoni ta' dawk l-atti tan-NU,

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tiġi adottata f'isem l-Unjoni fil-Kumitat Amministrattiv tal-Ftehim Rivedut tal-1958 u fil-Kumitat Eżekuttiv tal-Ftehim Parallel fl-10 sat-13 ta' Marzu 2015 għandha tkun li tivvota favur l-atti tan-NU elenkati fl-Anness għal din id-Deċiżjoni.
   Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, il-5 ta' Marzu 2015.

            Għall-Kunsill

            Il-President

         D. REIZNIECE-OZOLA

      (1)  Id-Deċiżjoni tal-Kunsill 97/836/KE tas-27 ta' Novembru 1997 bil-għan ta' adeżjoni tal-Komunità Ewropea għall-Ftehima tal-Kummissjoni Ekonomika għall-Ewropa tan-Nazzjonijiet Uniti dwar l-adozzjoni ta' preskrizzjonijiet tekniċi uniformi għal vetturi bir-roti, għal tagħmir u partijiet li jistgħu jitwaħħlu fuq u/jew jintużaw fuq vetturi bir-roti u l-kundizzjonijiet għal rikonoxximent reċiproku ta' approvazzjonijiet mogħtija abbażi ta' dawn il-preskrizzjonijiet (“Il-Ftehim tal-1958 Rivedut”) (ĠU L 346, 17.12.1997, p. 78).

      (2)  Id-Deċiżjoni tal-Kunsill 2000/125/KE tal-31 ta' Jannar 2000 dwar il-konklużjoni tal-Ftehim dwar l-istabbiliment ta' regolamenti tekniċi globali għall-vetturi bir-roti, tagħmir u partijiet li jistgħu jitwaħħlu u/jew jintużaw f'vetturi bir-roti (“Ftehim Parallel”) (ĠU L 35, 10.2.2000, p. 12).

      (3)  Id-Direttiva 2007/46/KE tal-Parlament Ewropew u tal-Kunsill tal-5 ta' Settembru 2007 li tistabbilixxi kwadru għall-approvazzjoni ta' vetturi bil-mutur u l-karrijiet tagħhom, u ta' sistemi, komponenti u unitajiet tekniċi separati maħsuba għal tali vetturi (Direttiva Kwadru) (ĠU L 263, 9.10.2007, p. 1).

      ANNESS

                  Proposta għas-Suppliment 16 tas-serje 02 ta' emendi tar-Regolament Nru 3 (Apparati ta' retroriflessjoni).

                  ECE/TRANS/WP.29/2015/14

                  Proposta għas-Suppliment 24 tas-serje 02 ta' emendi tar-Regolament Nru 7 (Fanali tal-pożizzjoni, tal-waqfien u x-xifer aħħari).

                  ECE/TRANS/WP.29/2015/15

                  Proposta għas-Suppliment 13 tas-serje 11 ta' emendi tar-Regolament Nru 13 (Ibbrejkjar ta' vetturi tqal)

                  ECE/TRANS/WP.29/2015/6

                  Proposta għas-Suppliment 8 tas-serje 04 ta' emendi tar-Regolament Nru 19 (Fanali ta' quddiem ta' kontra ċ-ċpar)

                  ECE/TRANS/WP.29/2015/16

                  Proposta għas-Suppliment 20 tar-Regolament Nru 23 (Fanali tar-rivers)

                  ECE/TRANS/WP.29/2015/17

                  Proposta għas-Suppliment 44 tas-serje 03ta' emendi tar-Regolament Nru 37 (Fanali bil-filament)

                  ECE/TRANS/WP.29/2015/18

                  Proposta għas-Suppliment 17 tar-Regolament Nru 38 (Fanali taċ-ċpar ta' wara)

                  ECE/TRANS/WP.29/2015/19

                  Proposta għas-Suppliment 2 tas-serje 04 ta' emendi tar-Regolament Nru 41 (Emissjonijiet ta' ħsejjes tal-muturi)

                  ECE/TRANS/WP.29/2015/2

                  Proposta għas-Suppliment 4 tas-serje 01 ta' emendi tar-Regolament Nru 43 (Ħġieġ tas-sikurezza).

                  ECE/TRANS/WP.29/2015/11

                  Corrigendum 5 tar-Reviżjoni 3 tar-Regolament Nru 43 (Ħġieġ tas-sikurezza)

                  ECE/TRANS/WP.29/2015/34

                  Proposta għas-Suppliment 9 tas-serje 01 ta' emendi tar-Regolament Nru 45 (Naddafa tal-fanali ta' quddiem)

                  ECE/TRANS/WP.29/2015/20

                  Proposta għas-Suppliment 6 tas-serje 06 ta' emendi tar-Regolament Nru 48 (Installazzjoni ta' apparati ta' tidwil u ta' sinjalazzjoni bid-dawl)

                  ECE/TRANS/WP.29/2015/21
                  ECE/TRANS/WP.29/2015/21/Corr.1

                  Proposta għas-Suppliment 8 tas-serje 05 ta' emendi tar-Regolament Nru 48 (Installazzjoni ta' apparati ta' tidwil u ta' sinjalazzjoni bid-dawl)

                  ECE/TRANS/WP.29/2015/22
                  ECE/TRANS/WP.29/2015/22/Corr.1

                  Proposta għas-Suppliment 15 tas-serje 04 ta' emendi tar-Regolament Nru 48 (Installazzjoni ta' apparati ta' tidwil u ta' sinjalazzjoni bid-dawl)

                  ECE/TRANS/WP.29/2015/23
                  ECE/TRANS/WP.29/2015/23/Corr.1

                  Proposta għas-Suppliment 17 għar-Regolament Nru 50 (Fanali tal-pożizzjoni, tal-waqfien, li jindikaw id-direzzjoni għal ċiklomuturi u muturi)

                  ECE/TRANS/WP.29/2015/24

                  Proposta għas-serje 03 ta' emendi tar-Regolament Nru 51 (Il-ħoss tal-vetturi tal-kategoriji M u N)

                  ECE/TRANS/WP.29/2015/3

                  Proposta għas-Suppliment 15 tas-serje 01 ta' emendi tar-Regolament Nru 53 (Installazzjoni ta' apparati ta' tidwil u ta' sinjalazzjoni bid-dawl għal vetturi L3)

                  ECE/TRANS/WP.29/2015/25
                  ECE/TRANS/WP.29/2015/25/Corr.1
                  ECE/TRANS/WP.29/2015/25/Corr.2

                  Proposta għas-Suppliment 4 tas-serje 01 ta' emendi tar-Regolament Nru 55 (Perni mekkaniċi)

                  ECE/TRANS/WP.29/2015/7

                  Proposta għas-serje 02 ta' emendi għar-Regolament Nru 59 (Sistemi ta' silenzjament għall-bidla)

                  ECE/TRANS/WP.29/2015/4

                  Proposta għas-Suppliment 15 tar-Regolament Nru 75 (It-tajers għall-muturi/il-mopeds)

                  ECE/TRANS/WP.29/2015/8

                  Proposta għas-Suppliment 2 għas-serje 03 ta' emendi għar-Regolament Nru 78 (Ibbrejkjar ta' vetturi tal-kategorija L)

                  ECE/TRANS/WP.29/2015/9

                  Proposta għas-Suppliment 6 tar-Regolament Nru 86 (Installazzjoni ta' apparati ta' tidwil u ta' sinjalazzjoni bid-dawl għal tratturi agrikoli)

                  ECE/TRANS/WP.29/2015/26

                  Proposta għas-Suppliment 6 għas-serje 01 ta' emendi tar-Regolament Nru 98 (Fanali ta' quddiem b'sorsi ta' dawl li jarmu l-gass)

                  ECE/TRANS/WP.29/2015/27

                  Proposta għas-Suppliment 10 tar-Regolament Nru 99 (Sorsi tad-dawl li jarmu l-gass)

                  ECE/TRANS/WP.29/2015/28

                  Proposta għas-Suppliment 12 tal-emendi tar-Regolament Nru 106 (Tajers għall-vetturi għall-agrikoltura)

                  ECE/TRANS/WP.29/2015/10

                  Proposta għas-Suppliment 2 għas-serje 06 ta' emendi tar-Regolament Nru 107 (vetturi M2 u M3).

                  ECE/TRANS/WP.29/2014/77

                  Proposta għas-Suppliment 3 għas-serje 05 ta' emendi tar-Regolament Nru 107 (vetturi M2 u M3).

                  ECE/TRANS/WP.29/2015/12

                  Proposta għas-Suppliment 3 għas-serje 06 ta' emendi tar-Regolament Nru 107 (vetturi M2 u M3).

                  ECE/TRANS/WP.29/2015/44

                  Proposta għas-Suppliment 3 għas-serje 01 ta' emendi tar-Regolament Nru 110 (Vetturi tas-CNG/LNG),

                  ECE/TRANS/WP.29/2015/13

                  Proposta għas-Suppliment 6 għas-serje 01 ta' emendi tar-Regolament Nru 112 (Fanali ta' quddiem li jitfgħu raġġ għaddieni assimetriku)

                  ECE/TRANS/WP.29/2015/29

                  Proposta għas-Suppliment 5 tas-serje 01 ta' emendi tar-Regolament Nru 113 (Fanali ta' quddiem li jitfgħu raġġ tal-passaġġ simmetriku)

                  ECE/TRANS/WP.29/2015/30

                  Proposta għas-Suppliment 7 għas-serje 02 ta' emendi tar-Regolament Nru 117 (Tajers — reżistenza għad-dawrien u l-ħsejjes fid-dawrien, l-irbit fiż-żliq)

                  ECE/TRANS/WP.29/2015/5

                  Proposta għas-Suppliment 4 tas-serje 01 ta' emendi tar-Regolament Nru 119 (Fanali għall-kantunieri)

                  ECE/TRANS/WP.29/2015/31

                  Proposta għas-Suppliment 7 għas-serje 01 ta' emendi għar-Regolament Nru 123 (Sistemi Adattivi tad-dawl ta' Quddiem (AFS))

                  ECE/TRANS/WP.29/2015/32

                  Proposta għas-Suppliment 4 tar-Regolament Nru 128 (Sorsi tad-dawl LED)

                  ECE/TRANS/WP.29/2015/33
                  ECE/TRANS/WP.29/2015/33/Corr.1

                  Proposta għas-Suppliment 4 tar-Regolament Nru 129 (Sistema Msaħħa ta' Trażżin tat-Tfal)

                  ECE/TRANS/WP.29/2015/43

                  Emenda 2 għar-Regolament tekniku globali Nru 3 (Ibbrejkjar tal-muturi)

                  ECE/TRANS/WP.29/2015/38
                  ECE/TRANS/WP.29/2015/39
                  ECE/TRANS/WP.29/AC.3/37

                  Emenda 3 għar-Regolament tekniku globali Nru 4 (proċedura ta' Ċertifikazzjoni Mondjali għall-Vetturi Heavy-Duty (WHDC))

                  ECE/TRANS/WP.29/2014/84
                  ECE/TRANS/WP.29/2014/85
                  ECE/TRANS/WP.29/AC.3/29
                  ECE/TRANS/WP.29/AC.3/38


title: 2013/790/UE: Deċiżjoni tal-Kunsill tat- 13 ta' Diċembru 2013 dwar l-aċċettazzjoni f'isem l-Unjoni Ewropea tal-Emenda għall-Artikoli 25 u 26 tal-Konvenzjoni fuq il-protezzjoni u l-użu ta’ passaġġi tal-ilma transkonfinali u agħdajjar internazzjonali

text:
               21.12.2013

               MT

               Il-Ġurnal Uffiċjali tal-Unjoni Ewropea

               L 349/98

         DEĊIŻJONI TAL-KUNSILL
   tat-13 ta' Diċembru 2013
   dwar l-aċċettazzjoni f'isem l-Unjoni Ewropea tal-Emenda għall-Artikoli 25 u 26 tal-Konvenzjoni fuq il-protezzjoni u l-użu ta’ passaġġi tal-ilma transkonfinali u agħdajjar internazzjonali
   (2013/790/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(6)(a) tiegħu,
   Wara li kkunsidra l-proposta tal-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:

               (1)

               L-Unjoni Ewropea hija Parti għall-Konvenzjoni fuq il-protezzjoni u l-użu ta’ passaġġi tal-ilma transkonfinali u agħdajjar internazzjonali (“il-Konvenzjoni”) konsegwentement għall-approvazzjoni tagħha fl-1995 (1).

               (2)

               L-għan ewlieni tal-Konvenzjoni huwa li jiġi stabbilit qafas għall-kooperazzjoni bilaterali u multilaterali sabiex jipprevjeni u jikkontrolla t-tniġġiż tal-korsiji tal-ilma transkonfinali u sabiex jiżgura l-użu razzjonali tar-riżorsi tal-ilma fil-pajjiżi membri tal-Kummissjoni Ekonomika għall-Ewropa tan-Nazzjonijiet Uniti (UNECE).

               (3)

               Fil-Laqgħa tal-2003 tagħhom, il-Partijiet għall-Konvenzjoni esprimew ix-xewqa li l-Istati li jinsabu barra mir-reġjun tal-UNECE jitħallew isiru Partijiet għall-Konvenzjoni sabiex il-kooperazzjoni fir-rigward tal-baċini fluvjali tiġi promossa fid-dinja kollha.

               (4)

               Konvenzjonijiet oħra tal-UNECE dwar l-ambjent, bħal pereżempju l-Konvenzjoni dwar l-Aċċess għall-Ġustizzja fi Kwistjonijiet Ambjentali u l-Konvenzjoni dwar il-Valutazzjoni tal-Impatt Ambjentali f’Kuntest Transkonfinali, huma miftuħin għal Stati li jinsabu barra mir-reġjun tal-UNECE.

               (5)

               Il-Komunità Ewropea pparteċipat fil-Laqgħa tal-2003 tal-Partijiet li adottat l-Emenda li tippermetti l-adeżjoni ta' kwalunkwe Stat li huwa Membru tan-Nazzjonijiet Uniti mal-Konvenzjoni hekk kif tingħata l-approvazzjoni mil-Laqgħa tal-Partijiet.

               (6)

               L-Emenda se tidħol fis-seħħ hekk kif tiġi aċċettata mill-Istati u organizzazzjonijiet kollha li kienu Partijiet għall-Konvenzjoni fit-28 ta’ Novembru 2003.

               (7)

               L-Emenda għandha tiġi aċċettata f'isem l-Unjoni,

         ADOTTA DIN ID-DEĊIŻJONI:
   Artikolu 1
   L-Emenda għall-Artikoli 25 u 26 tal-Konvenzjoni (“l-Emenda”) fuq il-protezzjoni u l-użu ta’ passaġġi tal-ilma transkonfinali u agħdajjar internazzjonali (“il-Konvenzjoni”) li tippermetti l-adeżjoni mal-Konvenzjoni lill-Istati Membri kollha tan-Nazzjonijiet Uniti li ġiet adottata fit-Tielet Laqgħa tal-Partijiet hija b'dan aċċettata f’isem l-Unjoni.
   It-test tal-Emenda huwa mehmuż ma' din id-Deċiżjoni.
   Artikolu 2
   Il-President tal-Kunsill għandu jinnomina l-persuna awtorizzata li tipproċedi, f'isem l-Unjoni, bid-depożitu tal-istrument ta' aċettazzjoni tal-Emenda previst fl-Artikolu 21(4) tal-Konvenzjoni, sabiex tesprimi l-kunsens tal-Unjoni li tintrabat b’din l-Emenda.
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, it-13 ta’ Diċembru 2013.

            Għall-Kunsill

            Il-President

         V. MAZURONIS

      (1)  ĠU L 186, 5.8.1995, p. 42 (MT: Edizzjoni Speċjali, Kap 11, Vol 23, p. 102).

      EMENDA GĦALL-KONVENZJONI DWAR L-ILMA

                  (a)

                  Fl-Artikolu 25 tal-Konvenzjoni, wara l-paragrafu 2, jiddaħħal paragrafu ġdid li jaqra
                  “3.   Kwalunkwe Stat ieħor, mhux imsemmi fil-paragrafu 2, li huwa Membru tan-Nazzjonijiet Uniti jista’ jaderixxi mal-Konvenzjoni hekk kif tingħata l-approvazzjoni mil-Laqgħa tal-Partijiet. Fl-istrument tal-adeżjoni tiegħu, tali Stat għandu jagħmel dikjarazzjoni li l-approvazzjoni tal-adeżjoni tiegħu mal-Konvenzjoni nkisbet mil-Laqgħa tal-Partijiet u għandu jispeċifika d-data meta rċieva l-approvazzjoni. Kwalunkwe talba bħal din għall-adeżjoni minn Membri tan-Nazzjonijiet Uniti ma għandhiex tiġi kkunsidrata għall-finijiet tal-approvazzjoni mil-Laqgħa tal-Partijiet sa meta dan il-paragrafu jkun daħal fis-seħħ għall-Istati u organizzazzjonijiet kollha li kienu Partijiet għall-Konvenzjoni fit-28 ta’ Novembru 2003”.
                  u l-bqija tal-paragrafi jiġu rrinumerati kif meħtieġ;

                  (b)

                  Fl-Artikolu 26, il-paragrafu 3, wara “msemmijin fl-Artikolu 23”, jiddaħħlu l-kliem “jew fil-paragrafu 3 tal-Artikolu 25”.


title: Deċiżjoni (UE) 2016/1474 tal-Parlament Ewropew tat-28 ta’ April 2016 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2014, Taqsima X — Is-Servizz Ewropew għall-Azzjoni Esterna

text:
               14.9.2016

               MT

               Il-Ġurnal Uffiċjali tal-Unjoni Ewropea

               L 246/141

         DEĊIŻJONI (UE) 2016/1474 TAL-PARLAMENT EWROPEW
   tat-28 ta’ April 2016
   dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2014, Taqsima X — Is-Servizz Ewropew għall-Azzjoni Esterna
   IL-PARLAMENT EWROPEW,

               —

               wara li kkunsidra l-baġit ġenerali tal-Unjoni Ewropea għas-sena finanzjarja 2014 (1),

               —

               wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2014 (COM(2015) 377 — C8-0208/2015) (2),

               —

               wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2014, flimkien mar-risposti tal-istituzzjonijiet (3),

               —

               wara li kkunsidra d-dikjarazzjoni ta’ assigurazzjoni (4) dwar l-affidabilità tal-kontijiet, kif ukoll dwar il-legalità u r-regolarità tal-operazzjonijiet li jaqgħu taħthom, ipprovduta mill-Qorti tal-Awdituri għas-sena finanzjarja 2014, skont l-Artikolu 287 tat-Trattat dwar il-Funzjonament tal-Unjoni Ewropea,

               —

               wara li kkunsidra l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (5), u b’mod partikolari l-Artikoli 55, 99 u 164 sa 167 tiegħu,

               —

               wara li kkunsidra l-Artikolu 94 u l-Anness V tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Affarijiet Barranin (A8-0136/2016),

               1.

               Jagħti l-kwittanza lir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà għall-implimentazzjoni tal-baġit tas-Servizz Ewropew għall-Azzjoni Esterna għas-sena finanzjarja 2014;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lis-Servizz Ewropew għall-Azzjoni Esterna, lill-Kunsill Ewropew, lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Qorti tal-Awdituri, lill-Ombudsman Ewropew u lill-Kontrollur Ewropew għall-Protezzjoni tad-Data, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU L 51, 20.02.2014.

      (2)  ĠU C 377, 13.11.2015, p. 1.

      (3)  ĠU C 373, 5.11.2015, p. 1.

      (4)  ĠU C 377, 13.11.2015, p. 146.

      (5)  ĠU L 298, 26.10.2012, p. 1.


title: Talba għall-ħarsien tal-immunità u l-privileġġi ta' Tobias Pflüger Deċiżjoni tal-Parlament Ewropew tal- 24 ta' Novembru 2009 dwar it-talba għall-ħarsien tal-immunità u l-privileġġi ta' Tobias Pflüger (2009/2055(IMM))

text:
               21.10.2010

               MT

               Il-Ġurnal Uffiċjali tal-Unjoni Ewropea

               CE 285/84

         It-Tlieta, 24 ta’ Novembru 2009Talba għall-ħarsien tal-immunità u l-privileġġi ta' Tobias Pflüger
   P7_TA(2009)0082
   Deċiżjoni tal-Parlament Ewropew tal-24 ta' Novembru 2009 dwar it-talba għall-ħarsien tal-immunità u l-privileġġi ta' Tobias Pflüger (2009/2055(IMM))
   2010/C 285 E/15

      Il-Parlament Ewropew,
   wara li kkunsidra t-talba ta' Tobias Pflüger għall-ħarsien tal-immunità tiegħu mħabbra fis-seduta plenarja tal-5 ta' Mejju 2009,
   wara li kkunsidra l-Artikolu 10 tal-Protokoll dwar il-Privileġġi u l-Immunitajiet tal-Komunitajiet Ewropej, tat-8 ta’ April 1965, kif ukoll l-Artikolu 6(2) tal-Att dwar l-elezzjoni tal-Membri tal-Parlament Ewropew b'suffraġju universali dirett, tal-20 ta’ Settembru 1976,
   wara li kkunsidra l-verdett tal-Qorti tal-Ġustizzja tal-Komunitajiet Ewropej tat-12 ta' Mejju 1964 u tal-10 ta' Lulju 1986 (1),
   wara li kkunsidra l-Artikolu 46 tal-Liġi Fundamentali tar-Repubblika Federali tal-Ġermanja,
   wara li kkunsidra d-deċiżjoni tiegħu tas-16 ta’ Mejju 2006 dwar it-talba għat-tneħħija tal-immunità ta' Tobias Pflüger (2),
   wara li kkunsidra l-Artikoli 6(3) u 7 tar-Regoli ta' Proċedura tiegħu,
   wara li kkunsidra r-rapport tal-Kumitat għall-Affarijiet Legali (A7–0054/2009),

               A.

               billi l-Parlament diġà rrevoka l-immunità ta' Tobias Pflüger bid-deċiżjoni tiegħu tas-16 ta' Mejju 2006 fir-rigward tal-istess għadd ta' fatti,

               B.

               billi jidher li, wara evalwazzjoni, il-prerogattivi tal-Parlament mhumiex mhedda la mis-sentenza tat-2 ta' Marzu 2009 kontra Tobias Pflüger u lanqas mit-talba tal-prosekutur pubbliku tal-15 ta' April 2009 biex tiżdied il-penali imposta fuqu,

               1.

               Jiddeċiedi li ma jiddefendix l-immunità u l-privileġġi ta' Tobias Pflüger;

               2.

               Jagħti istruzzjonijiet lill-President tiegħu sabiex jgħaddi minnufih din id-deċiżjoni u r-rapport tal-kumitat responsabbli lill-awtorità xierqa tar-Repubblika Federali tal-Ġermanja.

      (1)  Kawża 101/63, Wagner v Fohrmann u Krier, Ġabra 1964, p. 195, u Kawża 149/85 Wybot v Faure u oħrajn, Ġabra 1986, p. 2391.

      (2)  ĠU C 297 E, 7.12.2006, p. 74.


title: Id-Deċiżjoni tal-Kunsill tad-19 ta’ Lulju ta’ l-2002 dwar il-konsegwenzi tat-tmiem tat-Trattat li jistabbilixxi l-Komunità Ewropea tal-Faħam u l-Azzar (KEFA) dwar il-ftehim internazzjonali konklużi mill-KEFA

text:
Avviż Legali Importanti

|

32002D0596

Official Journal L 194 , 23/07/2002 P. 0036 - 0036

		Id-Deċiżjoni tal-Kunsilltad-19 ta’ Lulju ta’ l-2002dwar il-konsegwenzi tat-tmiem tat-Trattat li jistabbilixxi l-Komunità Ewropea tal-Faħam u l-Azzar (KEFA) dwar il-ftehim internazzjonali konklużi mill-KEFA(2002/596/KE)IL-KUNSILL TA’ L-UNJONI EWROPEA,Wara li kkunsidraw it-Trattat li jistabbilixxi l-Komunitajiet Ewropej, u b’mod partikolari l-Artikolu 133 flimkien ma’ l-Artikolu 300(1) f’dan ir-rigward,Wara li kkunsidrat il-proposta tal-Kummissjoni,Billi:(1) Permezz ta’ l-Artikolu 97 f’dan ir-rigward, it-Trattat tal-KEFA jintemm fit-23 ta’ Lulju ta’ l-2002.(2) Numru ta’ ftehim internazzjonali ma’ pajjiżi terzi ġew konklużi mill-KEFA.(3) Dawn il-ftehim ma jipprovdux għall-eventwalità tat-tmiem tat-Trattat tal-KEFA.(4) Fi tmiem it-Trattat tal-KEFA, il-materja koperta mit-Trattat tkun koperta mit-Trattat li jistabbilixxi l-Komunità Ewropea (KE), inkluż l-Artikolu 133 f’dan ir-rigward.(5) Ir-Rappreżentanti tal-Gvernijiet ta’ l-Istati Membri, li ltaqgħu fi ħdan il-Kunsill, stabbilew li l-KE qed taċċedi għad-drittijiet u l-obbligi li joħorġu mill-ftehim internazzjonali konklużi mill-KEFA [1].(6) Huwa kunsidrat li huwa fl-interessi tal-KE li dawn il-ftehim internazzjonali jitkomplew wara t-tmiem tat-Trattat tal-KEFA, u li dawn għandhom jiddevolvu fuq il-KE.(7) Uħud minn dawn il-ftehim jistgħu jinħtieġu emendi tekniċi biex ikunu kompatibbli mar-regoli tal-KE(8) Ikun neċessarju li pajjiżi terzi konċernati jkunu informati,IDDEĊIEDA DAN LI ĠEJ:Artikolu 1B’seħħ mill-24 ta’ Lulju ta’ l-2002, il-KE tissuċċiedi għad-drittijiet u l-obbligi li joħorġu mill-ftehim internazzjonali konklużi mill-KEFA ma’ terzi pajjiżi.Artikolu 2Il-Kummissjoni għandha tinforma lil terzi pajjiżi konċernati dwar suċċessjoni mill-KE għad-drittijiet u obbligi tal-KEFA li joħorġu mill-ftehim konċernati. Barra minn hekk, tagħmel l-emendi tekniċi meħtieġa kollha biex tagħmel il-ftehim kompatibbli mar-regolamenti tal-KE, u fejn ikun meħtieġ, tinnegozja emenda għall-ftehim.Artikolu 3Din id-deċiżjoni tidħol fis-seħħ fil-jum wara li tkun pubblikata fil-Ġurnal Uffiċjali tal-Komunitajiet Ewropej.Din id-deċiżjoni tapplika mill-24 ta’ Lulju ta’ l-2002.Magħmul fi Brussel, 19 ta’ Lulju ta’ l-2002.F’isem il-KunsillIl-PresidentT. Pedersen[1] Ara paġna 35 ta’ dan il-Ġurnal Uffiċjali.--------------------------------------------------


title: Deċiżjoni tal-Kunsill 2012/33/PESK tat- 23 ta’ Jannar 2012 li taħtar ir-Rappreżentant Speċjali tal-Unjoni Ewropea għall-proċess ta’ paċi fil-Lvant Nofsani

text:
               24.1.2012

               MT

               Il-Ġurnal Uffiċjali tal-Unjoni Ewropea

               L 19/17

         DEĊIŻJONI TAL-KUNSILL 2012/33/PESK
   tat-23 ta’ Jannar 2012
   li taħtar ir-Rappreżentant Speċjali tal-Unjoni Ewropea għall-proċess ta’ paċi fil-Lvant Nofsani
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea u, b’mod partikolari, l-Artikoli 28, 31(2) u 33 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
   Billi:

               (1)

               Fil-21 ta’ Lulju 2003, il-Kunsill adotta l-Azzjoni Konġunta 2003/537/PESK (1) li ħatret lis-Sur Marc OTTE bħala Rappreżentant Speċjali tal-Unjoni Ewropea (RSUE) għall-proċess ta’ paċi fil-Lvant Nofsani.

               (2)

               Is-Sur Andreas REINICKE għandu jinħatar bħala RSUE għall-proċess ta’ paċi fil-Lvant Nofsani mill-1 ta’ Frar 2012 sat-30 ta’ Ġunju 2013.

               (3)

               Ir-RSUE ser jimplimenta l-mandat tiegħu fil-kuntest ta’ sitwazzjoni li tista’ tiddeterjora u li tista’ xxekkel il-kisba tal-objettivi tal-azzjoni esterna tal-Unjoni stabbiliti fl-Artikolu 21 tat-Trattat,

         ADOTTA DIN ID-DEĊIŻJONI:
   Artikolu 1
   Rappreżentant Speċjali tal-Unjoni Ewropea
   Is-Sur Andreas REINICKE huwa maħtur bħala r-Rappreżentant Speċjali tal-Unjoni Ewropea (RSUE) għall-proċess ta’ paċi fil-Lvant Nofsani (“il-proċess ta’ paċi”) mill-1 ta’ Frar 2012 sat-30 ta’ Ġunju 2013. Il-mandat tar-RSUE jista’ jintemm qabel, jekk il-Kunsill jiddeċiedi hekk, fuq proposta mr-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (“RGħ”).
   Artikolu 2
   Objettivi ta’ politika
   1.   Il-mandat tar-RSUE għandu jkun ibbażat fuq l-objettivi tal-politika tal-Unjoni fir-rigward tal-proċess ta’ paċi.
   2.   Dawn l-objettivi jinkludu, inter alia:

               (a)

               paċi komprensiva li għandha tinkiseb abbażi tar-Riżoluzzjonijiet rilevanti tal-Kunsill tas-Sigurtà tan-Nazzjonijiet Uniti (NU), il-prinċipji ta’ Madrid, il-Pjan Direzzjonali, il-ftehimiet milħuqa qabel mill-partijiet u l-Inizjattiva Għarbija għall-Paċi;

               (b)

               soluzzjoni ta’ żewġ Stati bl-Iżrael u bi Stat Palestinjan demokratiku, kontigwu, vijabbli, paċifiku u sovran jgħixu maġenb xulxin ġewwa fruntieri siguri u rikonoxxuti, li jgawdu relazzjonijiet normali mal-ġirien tagħhom skont ir-Riżoluzzjonijiet 242 (1967), 338 (1973), 1397 (2002) u 1402 (2002) tal-Kunsill tas-Sigurtà u l-prinċipji tal-konferenza ta’ Madrid;

               (c)

               soluzzjoni għall-kunflitti Iżrael-Sirja u Iżrael-Libanu;

               (d)

               soluzzjoni biex jissolva l-istatus ta’ Ġerusalemm bħala l-kapitali futura ta’ żewġ stati u soluzzjoni ġusta, vijabbli u miftiehma għall-problema tar-refuġjati Palestinjani;

               (e)

               segwitu tal-proċess ta’ paċi lejn ftehim finali dwar l-istatus u l-kreazzjoni ta’ Stat Palestinjan inkluż it-tisħiħ tar-rwol tal-Kwartett tal-Lvant Nofsani (“il-Kwartett”) bħala gwardjan tal-Pjan Direzzjonali, partikolarment fid-dawl tal-monitoraġġ tal-implimentazzjoni tal-obbligi li għandhom iż-żewġ partijiet taħt il-pjan direzzjonali u konformement mal-isforzi internazzjonali kollha sabiex isseħħ paċi komprensiva bejn l-Għarab u l-Iżraeljani;

         3.   Dawn l-objettivi huma bbażati fuq l-impenn tal-Unjoni li taħdem mal-partijiet u ma’ sħab fil-komunità internazzjonali, speċjalment fil-qafas tal-Kwartett, sabiex tiġi segwita kull opportunità għall-paċi u għal futur deċenti għall-popli kollha tar-reġjun;
   4.   Ir-RSUE għandu jappoġġa l-ħidma tar-RGħ fir-reġjun, inkluż fil-qafas tal-Kwartett tal-Lvant Nofsani.
   Artikolu 3
   Mandat
   Sabiex jinkisbu l-objettivi tal-politika, il-mandat tar-RSUE għandu jkun li:

               (a)

               jipprovdi kontribut attiv u effiċjenti mill-Unjoni għall-azzjonijiet u l-inizjattivi li jwasslu għal riżoluzzjoni finali tal-konflitt Iżraeljan-Palestinjan u tal-konflitt Iżraeljan-Sirjan u dak Iżraeljan-Lebaniż;

               (b)

               jiffaċilita u jżomm kuntatt mill-qrib mal-partijiet kollha tal-proċess ta’ paċi, mal-pajjiżi l-oħra tar-reġjun, mal-membri tal-Kwartett u ma’ pajjiżi rilevanti oħra, kif ukoll man-NU u ma’ organizzazzjonijiet internazzjonali rilevanti oħra, sabiex jaħdem magħhom fit-tisħiħ tal-proċess ta’ paċi;

               (c)

               jiżgura l-preżenza kontinwa tal-Unjoni f’fora internazzjonali rilevanti u jikkontribwixxi għall-maniġġar u l-prevenzjoni tal-kriżijiet;

               (d)

               josserva u jappoġġa n-negozjati għall-paċi bejn il-partijiet u jressaq il-proposti tal-Unjoni Ewropea, f’isimha, fil-kuntest ta’ dawk in-negozjati;

               (e)

               jikkontribwixxi, meta jkun mitlub, għall-implimentazzjoni ta’ ftehimiet internazzjonali milħuqa bejn il-partijiet u jinvolvi ruħu magħhom diplomatikament fil-każ ta’ nuqqas ta’ konformità mat-termini ta’ dawn il-ftehimiet;

               (f)

               jagħti attenzjoni partikolari lill-fatturi li jaffettwaw id-dimensjoni reġjonali tal-proċess ta’ paċi;

               (g)

               jinvolvi ruħu b’mod kostruttiv mal-firmatarji tal-ftehimiet fil-qafas tal-proċess ta’ paċi sabiex jippromwovi konformità mal-istandards bażiċi tad-demokrazija, inkluż ir-rispett għad-drittijiet tal-bniedem u l-istat tad-dritt;

               (h)

               jagħmel proposti għal intervent tal-Unjoni fil-proċess ta’ paċi u dwar l-aħjar mod kif jiġu segwiti l-inizjattivi tal-Unjoni u l-isforzi attwali tal-Unjoni relatati mal-proċess ta’ paċi, bħalma hu l-kontribut tal-Unjoni għar-riformi Palestinjani, u inkluż l-aspetti politiċi tal-proġetti rilevanti tal-Unjoni għall-iżvilupp;

               (i)

               jissorvelja l-azzjonijiet taż-żewġ naħat dwar l-implimentazzjoni tal-pjan direzzjonali u dwar kwistjonijiet li jistgħu jippreġudikaw ir-riżultat tan-negozjati dwar status permanenti biex jippermetti lill-Kwartett jivvaluta aħjar il-konformità tal-partijiet;

               (j)

               bħala Mibgħut tal-Kwartett, jirrapporta dwar il-progress u l-evoluzzjoni tan-negozjati u jikkontribwixxi għat-tħejjija tal-laqgħat tal-Mibgħuta tal-Kwartett abbażi tal-pożizzjonijiet tal-Unjoni u permezz ta’ koordinazzjoni ma’ membri oħra tal-Kwartett;

               (k)

               jikkontribwixxi għall-implimentazzjoni tal-politika tal-Unjoni dwar id-drittijiet tal-bniedem, inkluż il-Linji Gwida tal-Unjoni dwar id-drittijiet tal-bniedem, b’mod partikolari l-Linji Gwida tal-UE dwar it-Tfal u l-Kunflitt Armat, kif ukoll dwar il-vjolenza kontra n-nisa u l-bniet u l-ġlieda kontra l-forom kollha ta’ diskriminazzjoni kontrihom u l-politika tal-Unjoni rigward ir-Riżoluzzjoni tal-Kunsill tas-Sigurtà tan-Nazzjonijiet Uniti 1325 (2000) dwar in-Nisa, il-Paċi u s-Sigurtà, inkluż permezz tal-monitoraġġ u r-rappurtar dwar l-iżviluppi kif ukoll l-ifformular ta’ rakkomandazzjonijiet f’dan ir-rigward;

               (l)

               jikkontribwixxi għal komprensjoni aħjar tar-rwol tal-Unjoni fost l-opinjonisti ewlenin fir-reġjun.

         Artikolu 4
   Implimentazzjoni tal-mandat
   1.   Ir-RSUE għandu jkun responsabbli għall-implimentazzjoni tal-mandat waqt li jaġixxi taħt l-awtorità tar-RGħ. Sabiex iwettaq il-mandat u r-responsabbiltajiet speċifiċi tiegħu fil-qasam ir-RSUE għandu jkun dedikat bis-sħiħ għall-Missjoni.
   2.   Il-Kumitat Politiku u ta’ Sigurtà (KPS) għandu jżomm kollegament privileġġat mar-RSUE u għandu jkun il-punt primarju ta’ kuntatt tar-RSUE mal-Kunsill. Il-KPS għandu jipprovdi gwida strateġika u direzzjoni politika lir-RSUE fil-qafas tal-mandat, mingħajr preġudizzju għas-setgħat tar-RGħ.
   3.   Ir-RSUE għandu jaħdem f’koordinazzjoni mill-qrib mas-Servizz Ewropew għall-Azzjoni Esterna (“SEAE”).
   4.   Partikolarment matul il-missjonijiet tiegħu, ir-RSUE għandu jaħdem mill-qrib mal-Uffiċċju Rappreżentattiv tal-UE f’Ġerusalemm, id-Delegazzjoni tal-Unjoni f’Tel Aviv kif ukoll mad-delegazzjonijiet rilevanti l-oħrajn kollha tal-Unjoni fir-reġjun.
   Artikolu 5
   Finanzjament
   1.   L-ammont ta’ referenza finanzjarja maħsub biex ikopri n-nefqa relatata mal-mandat tar-RSUE fil-perijodu mill-1 ta’ Frar 2012 sat-30 ta’ Ġunju 2013 għandu jkun ta’ EUR 1 300 000.
   2.   In-nefqa ffinanzjata mill-ammont stipulat fil-paragrafu 1 għandha tkun eliġibbli mill-1 ta’ Frar 2012. In-nefqa għandha tkun amministrata skont il-proċeduri u r-regoli applikabbli għall-baġit ġenerali tal-Unjoni.
   3.   L-amministrazzjoni tan-nefqa għandha tkun soġġetta għal kuntratt bejn ir-RSUE u l-Kummissjoni. Ir-RSUE għandu jagħti rendikont ta’ kull infiq lill-Kummissjoni.
   Artikolu 6
   Kostituzzjoni u kompożizzjoni tat-tim
   1.   Fil-limiti tal-mandat tiegħu u l-mezzi finanzjarji korrispondenti disponibbli, ir-RSUE għandu jkun responsabbli mill-istruttura tat-tim tiegħu. It-tim għandu jinkludi t-tagħrif espert dwar kwistjonijiet speċifiċi ta’ politika kif meħtieġ mill-mandat. Ir-RSUE għandu jżomm lill-Kunsill u lill-Kummissjoni infurmati fil-pront u regolarmanet dwar il-kompożizzjoni tat-tim tiegħu.
   2.   L-Istati Membri, l-istituzzjonijiet tal-Unjoni u s-SEAE jistgħu jipproponu l-issekondar ta’ persunal biex jaħdem mar-RSUE. Is-salarju ta’ tali persunal issekondat għandu jkun kopert mill-Istat Membru, mill-istituzzjoni kkonċernata tal-Unjoni jew mis-SEAE, rispettivament. L-esperti ssekondati mill-Istati Membri għall-istituzzjonijiet tal-UE jew is-SEAE jistgħu wkoll jiġu assenjati sabiex jaħdmu mar-RSUE. Il-persunal kuntrattat internazzjonalment għandu jkollu ċ-ċittadinanza ta’ Stat Membru.
   3.   Il-persunal kollu ssekondat għandu jibqa’ taħt l-awtorità amministrattiva tal-Istat Membru emittenti, l-istituzzjoni tal-Unjoni jew is-SEAE u għandu jwettaq dmirijietu u jaġixxi fl-interess tal-mandat tar-RSUE.
   Artikolu 7
   Privileġġi u immunitajiet tar-RSUE u l-persunal tiegħu
   Il-privileġġi, l-immunitajiet u l-garanziji ulterjuri meħtieġa għat-tlestija u l-funzjonament bla xkiel tal-missjoni tar-RSUE u l-membri tal-persunal tiegħu għandhom jiġu maqbula mal-parti jew il-partijiet ospitanti, kif adatt. L-Istati Membri u l-Kummissjoni għandhom jagħtu l-appoġġ kollu meħtieġ għal dan l-għan.
   Artikolu 8
   Sigurtà ta’ informazzjoni klassifikata tal-UE
   Ir-RSUE u l-membri tat-tim tiegħu għandhom jirrispettaw il-prinċipji u l-istandards minimi ta’ sigurtà stabbiliti bid-Deċiżjoni tal-Kunsill 2011/292/UE tal-31 ta’ Marzu 2011 dwar ir-regoli ta’ sigurtà għall-protezzjoni ta’ informazzjoni klassifikata tal-UE (2).
   Artikolu 9
   Aċċess għal informazzjoni u appoġġ loġistiku
   1.   L-Istati Membri, il-Kummissjoni u s-Segretarjat Ġenerali tal-Kunsill għandhom jiżguraw li r-RSUE jingħata aċċess għal kwalunkwe informazzjoni rilevanti.
   2.   Id-delegazzjonijiet tal-Unjoni u/jew l-Istati Membri, skont il-każ, għandhom jipprovdu appoġġ loġistiku fir-reġjun.
   Artikolu 10
   Sigurtà
   Skont il-politika tal-Unjoni dwar is-sigurtà tal-persunal skjerat barra mill-Unjoni f’kapaċità operattiva taħt it-Titolu V tat-Trattat, ir-RSUE għandu jieħu l-miżuri kollha raġonevolment prattikabbli, f’konformità mal-mandat tiegħu u mas-sitwazzjoni tas-sigurtà fiż-żona ġeografika taħt ir-responsabbiltà tiegħu, għas-sigurtà tal-persunal kollu li jaqa’ taħt l-awtorità diretta tiegħu, speċjalment billi:

               (a)

               jistabbilixxi pjan ta’ sigurtà speċifiku għall-missjoni bbażat fuq gwida mis-SEAE, li jinkludi miżuri ta’ sigurtà fiżiċi, organizzattivi u proċedurali speċifiċi għall-missjoni, li jirregolaw l-immaniġġar tal-moviment mingħajr periklu tal-persunal lejn, u ġewwa, iż-żona tal-missjoni, kif ukoll l-immaniġġar ta’ inċidenti ta’ sigurtà u li jinkludi pjan ta’ kontinġenza u ta’ evakwazzjoni tal-missjoni;

               (b)

               jiżgura li l-persunal kollu skjerat barra mill-Unjoni jkun kopert b’assigurazzjoni ta’ riskju għoli kif meħtieġ mill-kundizzjonijiet fiż-żona tal-missjoni;

               (c)

               jiżgura li l-membri kollha tat-tim tiegħu li jkunu ser jiġu skjerati barra l-Unjoni Ewropea, inkluż persunal ikkuntrattat lokalment, ikunu rċevew taħriġ adatt fir-rigward tas-sigurtà qabel jaslu fiż-żona tal-missjoni jew kif jaslu, abbażi tal-klassifikazzjonijiet tar-riskju assenjati liż-żona tal-missjoni mis-SEAE.

               (d)

               jiżgura li r-rakkomandazzjonijiet kollha maqbula li jsiru wara valutazzjonijiet regolari tas-sigurtà jiġu implimentati u jipprovdi lir-RGħ, lill-Kunsill u lill-Kummissjoni rapporti bil-miktub dwar l-implimentazzjoni tagħhom u dwar kwistjonijiet oħra ta’ sigurtà fil-qafas tar-rapporti ta’ nofs it-terminu u tal-implimentazzjoni tal-mandat.

         Artikolu 11
   Rappurtar
   Ir-RSUE għandu jipprovdi regolarment rapporti bil-fomm u bil-miktub lir-RGħ u lill-KPS. Jekk ikun meħtieġ, ir-RSUE għandu jippreżenta rapport ukoll lill-gruppi ta’ ħidma tal-Kunsill. Rapporti regolari bil-miktub għandhom jiġu ċċirkolati permezz tan-netwerk COREU. Fuq ir-rakkomandazzjoni tar-RGħ jew tal-KPS, ir-RSUE għandu jipprovdi rapporti lill-Kunsill Affarijiet Barranin.
   Artikolu 12
   Koordinazzjoni
   1.   Ir-RSUE għandu jippromwovi l-koordinazzjoni politika ġenerali tal-Unjoni. Huwa għandu jgħin biex jiġi żgurat li l-istrumenti kollha tal-Unjoni fil-kamp jitħaddmu b’mod koerenti biex jinkisbu l-għanijiet tal-politika tal-Unjoni. L-attivitajiet tar-RSUE għandhom jiġu kkoordinati ma’ dawk tal-Kummissjoni kif ukoll ma’ dawk ta’ RSUE oħrajn attivi fir-reġjun, inkluż ir-RSUE għar-Reġjun tan-Nofsinhar tal-Mediterran, kif adatt. Ir-RSUE għandu jipprovdi informazzjoni regolari lill-missjonijiet tal-Istati Membri u lid-delegazzjonijiet tal-Unjoni.
   2.   Fil-kamp, għandhom jinżammu kuntatti mill-qrib mal-Kap tad-delegazzjoni tal-Unjoni u mal-Kapijiet tal-Missjonijiet tal-Istati Membri. Huma għandhom jagħmlu kull sforz biex jgħinu lir-RSUE fl-implimentazzjoni tal-mandat. Ir-RSUE, f’kooperazzjoni mill-qrib mal-Kap tad-Delegazzjoni tal-Unjoni f’Tel Aviv, għandu jipprovdi lill-Kapijiet tal-Missjoni tal-Pulizija tal-Unjoni Ewropea fit-Territorji Palestinjani (EUPOL COPPS) u tal-Missjoni tal-Unjoni Ewropea ta’ Assistenza fil-Fruntieri għall-Punt ta’ Qsim ta’ Rafah (EU BAN Rafah) bi gwida politika lokali. Ir-RSUE u l-Kmandant tal-Operazzjoni Ċivili għandhom jikkonsultaw lil xulxin kif ikun meħtieġ. Ir-RSUE għandu wkoll iżomm kuntatt ma’ atturi internazzjonali u reġjonali oħrajn fil-kamp.
   Artikolu 13
   Reviżjoni
   L-implimentazzjoni ta’ din id-Deċiżjoni u l-konsistenza tagħha ma’ kontributi oħra mill-Unjoni lir-reġjun għandhom jiġu riveduti regolarment. Ir-RSUE għandu jippreżenta lir-RGħ, lill-Kunsill u lill-Kummissjoni rapport ta’ progress qabel l-aħħar ta’ Novembru 2012 u rapport komprensiv dwar l-implementazzjoni tal-mandat fi tmiem il-mandat.
   Artikolu 14
   Dħul fis-seħħ
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, it-23 ta’ Jannar 2012.

            Għall-Kunsill

            Il-President

         C. ASHTON

      (1)  ĠU L 184, 23.7.2003, p. 45.

      (2)  ĠU L 141, 27.5.2011, p. 17.


title: Deċiżjoni tal-Kunsill (UE) 2016/1817 tas-7 ta' Ottubru 2016 li taħtar membru supplenti, propost mir-Renju ta' Spanja fil-Kumitat tar-Reġjuni

text:
               14.10.2016

               MT

               Il-Ġurnal Uffiċjali tal-Unjoni Ewropea

               L 278/45

         DEĊIŻJONI TAL-KUNSILL (UE) 2016/1817
   tas-7 ta' Ottubru 2016
   li taħtar membru supplenti, propost mir-Renju ta' Spanja fil-Kumitat tar-Reġjuni
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 305 tiegħu,
   Filwaqt li kkunsidra l-proposta mill-Gvern Spanjol,
   Billi:

               (1)

               Fis-26 ta' Jannar 2015, fil-5 ta' Frar 2015 u fit-23 ta' Ġunju 2015, il-Kunsill adotta d-Deċiżjonijiet (UE) 2015/116 (1), (UE) 2015/190 (2) u (UE) 2015/994 (3) li jaħtru l-membri u l-membri supplenti fil-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020. Nhar il-5 ta' Ottubru 2015, bid-Deċiżjoni tal-Kunsill (UE) 2015/1792 (4), is-Sinjura María Victoria PALAU TÁRREGA ġiet sostitwita mis-Sinjura Elena CEBRIÁN CALVO bħala membru supplenti.

               (2)

               Konsegwentement għal tmiem il-mandat tas-Sinjura Elena CEBRIÁN CALVO, sar vakanti s-siġġu ta' membru supplenti fil-Kumitat tar-Reġjuni,

         ADOTTA DIN ID-DEĊIŻJONI:
   Artikolu 1
   Huwa b'dan maħtur membru supplenti fil-Kumitat tar-Reġjuni għall-bqija tal-mandat attwali, li jintemm fil-25 ta' Jannar 2020:

               —

               Sr. D. Joan CALABUIG RULL, Delegado para la Unión Europea y Relaciones Externas de la Generalidad Valenciana.

         Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-7 ta' Ottubru 2016.

            Għall-Kunsill

            Il-President

         M. LAJČÁK

      (1)  Id-Deċiżjoni tal-Kunsill (UE) 2015/116 tas-26 ta' Jannar 2015 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 20, 27.1.2015, p. 42).

      (2)  Id-Deċiżjoni tal-Kunsill (UE) 2015/190 tal-5 ta' Frar 2015 li taħtar il-membri u membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 31, 7.2.2015, p. 25).

      (3)  Id-Deċiżjoni tal-Kunsill (UE) 2015/994 tat-23 ta' Ġunju 2015 li taħtar il-membri u l-membri supplenti tal-Kumitat tar-Reġjuni għall-perijodu mis-26 ta' Jannar 2015 sal-25 ta' Jannar 2020 (ĠU L 159, 25.6.2015, p. 70).

      (4)  Id-Deċiżjoni tal-Kunsill (UE) 2015/1792 tal-5 ta' Ottubru 2015 li taħtar ħames membri Spanjoli u ħames membri supplenti Spanjoli fil-Kumitat tar-Reġjuni (ĠU L 260, 7.10.2015, p. 28).


title: Id-Deċiżjoni tal-Kunsill ta' l-14 ta' Ġunju 1971 li tapplika l-Artikolu 51 tat-Trattat għad-dipartimenti Franċiżi barranija

text:
Avviż Legali Importanti

|

31971D0238

Official Journal L 149 , 05/07/1971 P. 0001 - 0001 Danish special edition: Series II Volume I(2) P. 0123  English special edition: Series II Volume I(2) P. 0197  Greek special edition: Chapter 05 Volume 1 P. 0072  Spanish special edition: Chapter 05 Volume 1 P. 0147  Portuguese special edition Chapter 05 Volume 1 P. 0147

		Id-Deċiżjoni tal-Kunsillta' l-14 ta' Ġunju 1971li tapplika l-Artikolu 51 tat-Trattat għad-dipartimenti Franċiżi barranija(71/238/KEE)IL-KUNSILL TAL-KOMUNITAJIET EWROPEJ,Wara li kkunsidra t-Trattat li jistabbilixxi l-Komunità Ekonomika Ewropea, u partikolarment l-Artikolu 227(2) tiegħu,Wara li kkunsidra l-Proposta [1] mill-Kummissjoni,Wara li kkunsidra l-Opinjoni [2] tal-Parlament Ewropew,Wara li kkunsidra l-Opinjoni tal-Kumitat Ekonomiku u Soċjali,Billi, it-tieni subparagrafu ta' l-Artikolu 227(2) jipprovdi illi l-Kunsill għandu jiddetermina l-kondizzjonijiet li permezz tagħhom id-dispożizzjonijiet tat-Trattat apparti minn dawk riferuti fl-ewwel subparagrafu tal-paragrafu 227(2), u partikolarment id-dispożizzjonijiet ta' l-Artikolu 51 tat-Trattat, għandhom ikunu applikati għad-dipartimenti Franċiżi barranija;Billi, bi qbil ma' l-Artikolu 1 ta, u l-Anness A, tar-Regolament Nru 3 [3] dwar is-sigurtà soċjali għall-ħaddiema emigranti, dak ir-Regolament kien japplika għad-dipartimenti Franċiżi barranija u għall-Alġerija; billi, b'dankollu, ir-Regolament Nru 109/65/KEE [4] tat-30 ta' Lulju 1965 neħħa l-Alġerija mill-Anness A tar-Regolament Nru 3;Billi, bid-Deċiżjoni tal-Kunsill tal-15 ta' Ottubru 1968 [5], l-Artikoli 48 u 49 tat-Trattat, u l-miżuri meħuda fl-implementazzjoni ta' dawk l-Artikoli, kienu saru applikabbli għad-dipartimenti Franċiżi barranija;Billi hemm bażi wkoll biex l-Artikolu 51 tat-Trattat isir wkoll applikabbli għal dawk id-dipartimenti,IDDEĊIEDA KIF ĠEJ:Artikolu 1L-Artikolu 51 tat-Trattat li jistabbilixxi l-Komunità Ekonomika Ewropea u l-miżuri meħuda fl-implementazzjoni ta' dak l-Artikolu għandhom ikunu japplikaw għad-dipartimenti Franċiżi barranija.Artikolu 2Din id-Deċiżjoni għandha tkun ippubblikati fil-Ġurnal Uffiċjali tal-Komunitajiet Ewropej taħt il-"Leġislazzjoni I". Din għandha tidħol fis-seħħ fl-ewwel jum tas-seba' xhar li jiġi wara l-pubblikazzjoni tal-Regolament implementattiv referut fl-Artikolu 97 tar-Regolament (KEE) Nru 1408/71 [6] ta' l-14 ta' Ġunju 1971 dwar l-applikazzjoni tal-iskemi tas-sigurtà soċjali lill-ħaddiema bil-paga u lill-familji tagħhom li jkunu jiċċaqilqu fi ħdan il-Komunità.Magħmula fil-Lussemburgu, fl-14 ta' Ġunju 1971.Għall-KunsillIl-PresidentM. Cointat[1] ĠU C 194, tat-28.10.1966, p. 3359/66.[2] ĠU C 10, ta' l-14.2.1968, p. 42.[3] ĠU C 30, tas-16.12.1958, p. 561/58 sa 596/58.[4] ĠU C 125, tad-9.7.1965, p. 2124/65 sa 2130/65.[5] ĠU L 257, tad-19.10.1968, p. 1.[6] ĠU L 149, tal-5.7.1971, p. 2.--------------------------------------------------


               9.3.2016

               MT

               Il-Ġurnal Uffiċjali tal-Unjoni Ewropea

               C 93/364

         P7_TA(2013)0349
   Ħatra ta' Luigi Berlinguer fil-panel imwaqqaf skont l-Artikolu 255 tat-TFUE
   Deċiżjoni tal-Parlament Ewropew tal-10 ta' Settembru 2013 dwar il-Ħatra ta' Luigi Berlinguer fil-panel imwaqqaf skont l-Artikolu 255 tat-Trattat dwar il-Funzjonament tal-Unjoni Ewropea 2013/2161(INS))
   (2016/C 093/38)

      Il-Parlament Ewropew,

               —

               wara li kkunsidra t-tieni paragrafu tal-Artikolu 255 tat-Trattat dwar il-Funzjonament tal-Unjoni Ewropea (TFUE),

               —

               wara li kkunsidra l-Artikolu 107a tar-Regoli ta’ Proċedura tiegħu,

               A.

               billi Luigi Berlinguer jissodisfa l-kundizzjonijiet stabbiliti fit-tieni paragrafu tal-Artikolu 255 TFUE;

               1.

               Jipproponi li Luigi Berlinguer jinħatar fil-panel;

               2.

               Jagħti istruzzjonijiet lill-President tiegħu biex jgħaddi din id-deċiżjoni lill-President tal-Qorti tal-Ġustizzja.


Avviż Legali Importanti

|

32003D0360

Id-Deċiżjoni tal-Kunsill tas-17 ta’ Marzu 2003 li tikkonċerna il-konklużjoni ta’ Ftehim f’forma ta’ tpartit t’ittri bejn il-Komunità Ewropea u r-Repubblika Soċjalista tal-Vjetnam li jemenda il-Memorandum ta’ Ftehim bejn il-Komunità Ewropea u il-Gvern tal-Vjetnam fuq il-prevenzjoni ta’ frodi fin-negozju ta’ prodotti ta’ xedd tas-saqajn.

Official Journal L 124 , 20/05/2003 P. 0033 - 0033 CS.ES Chapter 11 Volume 46 P. 217  - 217 ET.ES Chapter 11 Volume 46 P. 217  - 217 HU.ES Chapter 11 Volume 46 P. 217  - 217 LT.ES Chapter 11 Volume 46 P. 217  - 217 LV.ES Chapter 11 Volume 46 P. 217  - 217 MT.ES Chapter 11 Volume 46 P. 217  - 217 PL.ES Chapter 11 Volume 46 P. 217  - 217 SK.ES Chapter 11 Volume 46 P. 217  - 217 SL.ES Chapter 11 Volume 46 P. 217  - 217

		Id-Deċiżjoni tal-Kunsilltas-17 ta’ Marzu 2003li tikkonċerna il-konklużjoni ta’ Ftehim f’forma ta’ tpartit t’ittri bejn il-Komunità Ewropea u r-Repubblika Soċjalista tal-Vjetnam li jemenda il-Memorandum ta’ Ftehim bejn il-Komunità Ewropea u il-Gvern tal-Vjetnam fuq il-prevenzjoni ta’ frodi fin-negozju ta’ prodotti ta’ xedd tas-saqajn.(2003/360/KE)IL-KUNSILL TA’ L-UNJONI EWROPEA,Wara li kkonsidra t-Trattat li jistabbilixxi il-Komunitajiet Ewropej, u partikolarment l-Artikolu 133 tiegħu, flimkien ma’ l-ewwel sentenza ta’l-Artikolu 300(2) tiegħu,Wara li kkonsidra l-proposta mill-Kummissjoni,Billi:(1) Il-Kummissjoni nnegozjat mar-Repubblika Soċjalista tal-Vjetnam, f’isem il-Komunità, Ftehim bilaterali f’forma ta’ tpartit t’ittri, li jemenda il-Memorandum ta’ Ftehim bejn il-Komunità Ewropea u l-Gvern tal-Vjetnam fuq il-prevenzjoni ta’ frodi fin-negozju ta’ prodotti ta’ xedd tas-saqajn [1] inizjalat fl-4 t’Awissu 1999 u proviżorjament fis-seħħ mill-1 ta’ Jannar 2000.(2) Il-Ftehim f’forma ta’ tpartit t’ittri għandu jkun approvat f’isem il-Kommunità,IDDEĊIEDA DAN LI ĠEJ:Artikolu WaħduIl-Ftehim f’forma ta’ tpartit t’ittri bejn il-Komunità Ewropea u l-Vjetnam li jemenda il-Memorandum ta’ Ftehim fuq il-prevenzjoni ta’ frodi fin-negozju ta’ prodotti ta’ xedd tas-saqajn bejn il-Komunità Ewropea u l-Gvern tal-Vjetnam huwa hawnhekk approvat f’isem il-Komunità.It-test tal-Ftehim huwa anness ma’ din id-Deċiżjoni.Magħmul fi Brussel, fis-17 ta’ Marzu 2003.F’isem il-KunsillIl-PresidentG. Drys[1] ĠU L 1, 04.01.2000, p. 13.--------------------------------------------------


title: 2011/565/UE: Deċiżjoni tal-Parlament Ewropew tal- 10 ta’ Mejju 2011 dwar l-għeluq tal-kontijiet tat-Tmien, id-Disa' u l-Għaxar Fond Ewropew għall-Iżvilupp għas-sena finanzjarja 2009

text:
               27.9.2011

               MT

               Il-Ġurnal Uffiċjali tal-Unjoni Ewropea

               L 250/123

         DEĊIŻJONI TAL-PARLAMENT EWROPEW
   tal-10 ta’ Mejju 2011
   dwar l-għeluq tal-kontijiet tat-Tmien, id-Disa' u l-Għaxar Fond Ewropew għall-Iżvilupp għas-sena finanzjarja 2009
   (2011/565/UE)
   IL-PARLAMENT EWROPEW,

               —

               wara li kkunsidra r-rapport tal-Kummissjoni dwar is-segwitu tal-kwittanza għas-sena finanzjarja 2008 (COM(2010) 650), u d-dokumenti ta’ ħidma tal-persunal tal-Kummissjoni maħruġin ma’ dan ir-rapport (SEC(2010) 1437 u SEC(2010) 1438),

               —

               wara li kkunsidra r-rendikonti finanzjarji u l-kontijiet tad-dħul u tal-infiq tat-Tmien, id-Disa' u l-Għaxar Fond Ewropew għall-Iżvilupp għas-sena finanzjarja 2009 (COM(2010) 402 — C7-0220/2010),

               —

               wara li kkunsidra r-rapport annwali tal-Kummissjoni tad-29 ta’ April 2010 dwar il-Ġestjoni Finanzjarja tat-tmien sal-għaxar Fond Ewropew għall-Iżvilupp fl-2009,

               —

               wara li kkunsidra l-informazzjoni finanzjarja dwar il-Fond Ewropew għall-Iżvilupp (COM(2010) 319),

               —

               wara li kkunsidra r-rapport annwali tal-Qorti tal-Awdituri dwar l-attivitajiet li jaqgħu taħt it-tmien, id-disa' u l-għaxar Fond Ewropew għall-Iżvilupp (FEŻ) dwar is-sena finanzjarja 2009, flimkien mat-tweġibiet tal-Kummissjoni (1),

               —

               wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet, kif ukoll il-legalità u r-regolarità tal-operazzjonijiet li jaqgħu taħthom, ipprovduta mill-Qorti tal-Awdituri skont l-Artikolu 287 tat-Trattat dwar il-Funzjonament tal-Unjoni Ewropea (TFUE) (2),

               —

               wara li kkunsidra r-Rapport Speċjali Nru 10/2008 tal-Qorti tal-Awdituri dwar l-Assistenza mill-KE għall-Iżvilupp fis-Servizzi tas-Saħħa fl-Afrika sub-Saħarjana,

               —

               wara li kkunsidra r-Rapport Speċjali Nru 18/2009 tal-Qorti tal-Awdituri dwar l-Effettività tal-appoġġ tal-FEŻ għall-Integrazzjoni Ekonomika Reġjonali fl-Afrika tal-Lvant u fl-Afrika tal-Punent,

               —

               wara li kkunsidra r-rakkomandazzjonijiet tal-Kunsill tal-15 ta’ Frar 2011 rigward il-kwittanza lill-Kummissjoni dwar l-implimentazzjoni tal-operazzjonijiet tal-baġit tal-Fond Ewropew għall-Iżvilupp għas-sena finanzjarja 2009 (05469/2011 — C7-0050/2011, 05472/2011 — C7-0049/2011, 05473/2011 — C7-0048/2011),

               —

               wara li kkunsidra l-Ftehim ta’ Sħubija bejn il-membri tal-grupp tal-Istati Afrikani, tal-Karibew u tal-Paċifiku, min-naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f'Cotonou fit-23 ta’ Ġunju 2000 (3) u revedut fil-Lussemburgu fil-25 ta’ Ġunju 2005 (4),

               —

               wara li kkunsidra d-Deċiżjoni tal-Kunsill 2001/822/KE tas-27 ta’ Novembru 2001 dwar l-assoċjazzjoni ta’ pajjiżi u territorji extra-Ewropej mal-Komunità Ewropea (“Deċiżjoni dwar l-Assoċjazzjoni extra-Ewropea”) (5), emendata mid-Deċiżjoni tal-Kunsill 2007/249/KE (6),

               —

               wara li kkunsidra l-Artikolu 33 tal-Ftehim Intern tal-20 ta’ Diċembru 1995, bejn ir-rappreżentanti tal-Gvernijiet tal-Istati Membri, li ltaqgħu fi ħdan il-Kunsill, dwar l-iffinanzjar u l-amministrazzjoni tal-għajnuna tal-Komunità taħt it-Tieni Protokoll Finanzjarju għar-raba' Konvenzjoni AKP-KE (7),

               —

               wara li kkunsidra l-Artikolu 32 tal-Ftehim Intern tat-18 ta’ Settembru 2000, bejn ir-rappreżentanti tal-Gvernijiet tal-Istati Membri, li ltaqgħu fi ħdan il-Kunsill, dwar l-Iffinanzjar u l-Amministrazzjoni tal-Għajnuna tal-Komunità permezz tal-Protokoll Finanzjarju għall-Ftehim ta’ Sħubija bejn l-Istati Afrikani, tal-Karibew u tal-Paċifiku u l-Komunità Ewropea u l-Istati Membri tagħha, iffirmat f'Cotonou (Benin) fit-23 ta’ Ġunju 2000 u l-allokazzjoni tal-għajnuna finanzjarja għall-Pajjiżi u Territorji extra-Ewropej li dwarhom il-Parti Erbgħa tat-Trattat KE hija applikabbli (8),

               —

               wara li kkunsidra r-riżoluzzjoni tiegħu tal-5 ta’ Mejju 2010 (9) li takkumpanja d-deċiżjonijiet tiegħu dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2008, Taqsima III – Il-Kummissjoni u l-aġenziji eżekuttivi, b'mod partikolari mill-paragrafu 268 sa 274 tiegħu,

               —

               wara li kkunsidra l-Artikolu 276 tat-Trattat KE u l-Artikolu 319 TFUE,

               —

               wara li kkunsidra l-Artikolu 74 tar-Regolament Finanzjarju tas-16 ta’ Ġunju 1998 applikabbli għall-koperazzjoni għall-finanzjament tal-iżvilupp skont ir-raba' Konvenzjoni AKP-KE (10),

               —

               wara li kkunsidra l-Artikolu 119 tar-Regolament Finanzjarju tas-27 ta’ Marzu 2003 applikabbli għad-disa' Fond Ewropew għall-Iżvilupp (11),

               —

               wara li kkunsidra l-Artikolu 142 tar-Regolament tal-Kunsill (KE) Nru 215/2008 tat-18 ta’ Frar 2008 dwar ir-Regolament Finanzjarju applikabbli għall-10 Fond Ewropew għall-Iżvilupp (12),

               —

               wara li kkunsidra r-Regoli 76 u 77, it-tielet inċiż, u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Iżvilupp (A7-0140/2011),

               1.

               Jinnota li l-kontijiet annwali definittivi tat-Tmien, id-Disa' u l-Għaxar Fond Ewropew għall-Iżvilupp huma kif annessi fit-Tabella 2 tar-rapport annwali tal-Qorti tal-Awdituri;

               2.

               Japprova l-għeluq tal-kontijiet tat-Tmien, id-Disa' u l-Għaxar Fond Ewropew għall-Iżvilupp għas-sena finanzjarja 2009;

               3.

               Jagħti istruzzjonijiet lill-President tiegħu sabiex jgħaddi din id-Deċiżjoni lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Qorti tal-Awdituri u lill-Bank Ewropew tal-Investiment, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 303, 9.11.2010, p. 243.

      (2)  ĠU C 303, 9.11.2010, p. 253.

      (3)  ĠU L 317, 15.12.2000, p. 3.

      (4)  ĠU L 287, 28.10.2005, p. 4.

      (5)  ĠU L 314, 30.11.2001, p. 1 u ĠU L 324, 7.12.2001, p. 1.

      (6)  ĠU L 109, 26.4.2007, p. 33.

      (7)  ĠU L 156, 29.5.1998, p. 108.

      (8)  ĠU L 317, 15.12.2000, p. 355.

      (9)  ĠU L 252, 25.9.2010, p. 39.

      (10)  ĠU L 191, 7.7.1998, p. 53.

      (11)  ĠU L 83, 1.4.2003, p. 1.

      (12)  ĠU L 78, 19.3.2008, p. 1.


title: Deċiżjoni tal-Kunsill (PESK) 2016/50 tat-18 ta' Jannar 2016 li temenda d-Deċiżjoni 2014/219/PESK dwar il-Missjoni ta' PSDK tal-Unjoni Ewropea f'Mali (EUCAP Sahel Mali)

text:
               19.1.2016

               MT

               Il-Ġurnal Uffiċjali tal-Unjoni Ewropea

               L 12/48

         DEĊIŻJONI TAL-KUNSILL (PESK) 2016/50
   tat-18 ta' Jannar 2016
   li temenda d-Deċiżjoni 2014/219/PESK dwar il-Missjoni ta' PSDK tal-Unjoni Ewropea f'Mali (EUCAP Sahel Mali)
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea u b'mod partikolari l-Artikolu 28, l-Artikolu 42(4) u l-Artikolu 43(2) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fil-15 ta' April 2014, il-Kunsill adotta d-Deċiżjoni 2014/219/PESK (1) dwar il-Missjoni ta' PSDK tal-Unjoni Ewropea f'Mali (EUCAP Sahel Mali), li hija valida għal 24 xahar mill-bidu tal-EUCAP Sahel Mali.

               (2)

               Fid-19 ta' Jannar 2015, il-Kunsill adotta d-Deċiżjoni (PESK) 2015/76 (2) li temenda d-Deċiżjoni 2014/219/PESK, li tat bidu għall-EUCAP Sahel Mali fil-15 ta' Jannar 2015 u assenjatilha ammont ta' referenza finanzjarja għall-perijodu sal-14 ta' Jannar 2016.

               (3)

               Id-Deċiżjoni 2014/219/PESK għandha tiġi emendata biex tipprevedi ammont ta' referenza finanzjarja għall-perijodu mill-15 ta' Jannar 2016 sal-14 ta' Jannar 2017,

         ADOTTA DIN ID-DEĊIŻJONI:
   Artikolu 1
   Id-Deċiżjoni 2014/219/PESK hija emendata kif ġej:

               (1)

               Fl-Artikolu 14, paragrafu 1, jiżdied is-subparagrafu li ġej:
               “L-ammont ta' referenza finanzjarja maħsub biex ikopri n-nefqa marbuta mal-EUCAP Sahel Mali bejn il-15 ta' Jannar 2016 u l-14 ta' Jannar 2017 għandu jkun ta' EUR 14 850 000”;

               (2)

               Fl-Artikolu 14, il-paragrafu 2 huwa sostitwit b'dan li ġej:
               “2.   In-nefqa kollha għandha tiġi amministrata f'konformità mar-regoli u l-proċeduri applikabbli għall-baġit ġenerali tal-Unjoni. Il-parteċipazzjoni ta' persuni fiżiċi u ġuridiċi fl-għoti ta' kuntratti ta' akkwist mill-EUCAP Sahel Mali għandha tkun miftuħa mingħajr limitazzjonijiet. Barra minn hekk, ma għandha tapplika l-ebda regola ta' oriġini għall-prodotti mixtrija mill-EUCAP Sahel Mali. Soġġett għall-approvazzjoni mill-Kummissjoni, il-EUCAP Sahel Mali tista' tikkonkludi arranġamenti tekniċi mal-Istati Membri, l-Istat ospitanti, Stati terzi parteċipanti u atturi internazzjonali oħra fir-rigward tal-provvista ta' tagħmir, servizzi u siti lill-EUCAP Sahel Mali.”.

         Artikolu 2
   Din id-Deċiżjoni tidħol fis-seħħ fid-data tal-adozzjoni tagħha.
   Hija tapplika mill-15 ta' Jannar 2016.

      Magħmul fi Brussell, it-18 ta' Jannar 2016.

            Għall-Kunsill

            Il-President

         F. MOGHERINI

      (1)  Deċiżjoni tal-Kunsill 2014/219/PESK tal-15 ta' April 2014 dwar il-Missjoni ta' PSDK tal-Unjoni Ewropea f'Mali (EUCAP Sahel Mali) (ĠU L 113, 16.4.2014, p. 21).

      (2)  Deċiżjoni tal-Kunsill (PESK) 2015/76 tad-19 ta' Jannar 2015 li tvara l-Missjoni ta' PSDK tal-Unjoni Ewropea f'Mali (EUCAP Sahel Mali) u li temenda d-Deċiżjoni 2014/219/PESK (ĠU L 13, 20.1.2015, p. 5).


title: 2009/833/KE: Deċiżjoni tal-Kummissjoni tal- 10 ta’ Novembru 2009 dwar l-adattament tal-koeffiċjenti korrettivi applikabbli mill- 1 ta’ Awwissu 2008 , l- 1 ta’ Settembru 2008 , l- 1 ta’ Ottubru 2008 , l- 1 ta’ Novembru 2008 , l- 1 ta’ Diċembru 2008 u l- 1 ta’ Jannar 2009 għar-remunerazzjonijiet tal-uffiċjali, l-aġenti temporanji u l-aġenti b’kuntratt tal-Komunitajiet Ewropej li jaħdmu f’pajjiżi terzi

text:
                  13.11.2009

                  MT

                  Il-Ġurnal Uffiċjali tal-Unjoni Ewropea

                  L 297/14

            DEĊIŻJONI TAL-KUMMISSJONI
      tal-10 ta’ Novembru 2009
      dwar l-adattament tal-koeffiċjenti korrettivi applikabbli mill-1 ta’ Awwissu 2008, l-1 ta’ Settembru 2008, l-1 ta’ Ottubru 2008, l-1 ta’ Novembru 2008, l-1 ta’ Diċembru 2008 u l-1 ta’ Jannar 2009 għar-remunerazzjonijiet tal-uffiċjali, l-aġenti temporanji u l-aġenti b’kuntratt tal-Komunitajiet Ewropej li jaħdmu f’pajjiżi terzi
      (2009/833/KE)
      IL-KUMMISSJONI TAL-KOMUNITAJIET EWROPEJ,
      Wara li kkunsidrat it-Trattat li jistabbilixxi l-Komunità Ewropea,
      Wara li kkunsidrat ir-Regolamenti tal-Persunal tal-Uffiċjali tal-Komunitajiet Ewropej u s-sistema applikabbli għal impjegati oħrajn ta’ dawn il-Komunitajiet, stabbiliti mir-Regolament (KEE, Euratom, KEFA) Nru 259/68 (1), u b’mod partikolari il-paragrafu tal-Artikolu 13 tal-Anness X tiegħu,
      Billi:

                  (1)

                  Permezz tar-Regolament tal-Kunsill (KE) Nru 613/2009 (2) ġew stabbiliti, b’applikazzjoni tal-ewwel paragrafu tal-Artikolu 13 tal-Anness X tar-Regolamenti tal-Persunal, il-koeffiċjenti korrettivi li, mill-1 ta’ Lulju 2008, jaffettwaw il-pagi tal-uffiċjali, l-aġenti temporanji u l-aġenti kuntrattwali tal-Komunitajiet Ewropej assenjati fil-pajjiżi terzi, li huma mħallsin fil-valuta tal-pajjiż fejn huma assenjati.

                  (2)

                  Jeħtieġ li jiġu adattati, f’konformità mal-paragrafu 2 tal-Artikolu 13 tal-Anness X tar-Regolamenti tal-Persunal, mill-1 ta’ Awwissu 2008, l-1 ta’ Settembru 2008, l-1 ta’ Ottubru 2008, l-1 ta’ Novembru 2008, l-1 ta’ Diċembru 2008 u l-1 ta’ Jannar 2009, uħud minn dawn il-koeffiċjenti korrettivi, minħabba li, fid-dawl tal-istatistika li għandha l-Kummissjoni, irriżulta li l-varjazzjoni fl-għoli tal-ħajja, ikkalkulata skont il-koeffiċjent korrettiv u r-rata tal-kambju korrispondenti, qabżet il-5 % minn meta dawn il-koeffiċjenti korrettivi ġew aġġustati l-aħħar,

            IDDEĊIDIET KIF ĠEJ:
      Artikolu Uniku
      Il-koeffiċjenti korrettivi applikabbli għar-remunerazzjonijiet tal-uffiċjali, l-aġenti temporanji u l-aġenti b’kuntratt tal-Komunitajiet Ewropej li jaħdmu f’pajjiżi terzi, u li huma mħallsin fil-valuta tal-pajjiż fejn huma assenjati, huma adattati għal ċerti pajjiżi indikati fl-Anness. Dan l-Anness jinkludi sitt tabelli ta’ kull xahar li jindikaw il-pajjiżi kkonċernati kif ukoll id-dati suċċessivi ta’ applikazzjoni f’kull pajjiż (l-1 ta’ Awwissu 2008, l-1 ta’ Setttembru 2008, l-1 ta’ Ottubru 2008, l-1 ta’ Novembru 2008, l-1 ta’ Diċembru 2008 u l-1 ta’ Jannar 2009)
      Ir-rati tal-kambju użati għall-kalkolu ta’ dawn ir-remunerazzjonijiet huma stabbiliti f’konformità mal-modalitajiet ta’ implimentazzjoni tar-Regolament Finanzjarju u jikkorrispondu mad-dati differenti indikati fl-ewwel paragrafu.

         Magħmul fi Brussell, l-10 ta’ Novembru 2009.

               Għall-Kummissjoni

            Benita FERRERO-WALDNER

               Membru tal-Kummissjoni

         (1)  ĠU L 56, 4.3.1968, p. 1.

         (2)  ĠU L 181, 14.7.2009, p. 1.

         ANNESS

            AWWISSU 2008

                     Post tal-impjieg

                     Paritajiet ekonomiċi Awwissu 2008

                     Rata tal-kambju Awwissu 2008

                     Koeffiċjenti korrettivi Awwissu 2008

                     Xejn

                     Xejn

                     Xejn

                     Xejn

            SETTEMBRU 2008

                     Post tal-impjieg

                     Paritajiet ekonomiċi Settembru 2008

                     Rati ta’ kambju Settembru 2008 (*)

                     Koeffiċjenti korrettivi Settembru 2008 (**)

                     Nepal (1)

                     75,02

                     103,495

                     72,5

            OTTUBRU 2008

                     Post tal-impjieg

                     Paritajiet ekonomiċi Ottubru 2008

                     Rati ta’ kambju Ottubru 2008 (***)

                     Koeffiċjenti korrettivi Ottubru 2008 (****)

                     L-Arġentina (2)

                     2,744

                     4,549

                     60,3

                     Il-Botswana (2)

                     5,003

                     10,0251

                     49,9

                     Il-Gana (3)

                     0,9408

                     1,6575

                     56,8

                     Il-Kirgiżtan (2)

                     52,86

                     52,8043

                     100,1

                     Ir-Repubblika Demokratika tal-Kongo (Kinshasa) (2)

                     1 031

                     828,29

                     124,5

                     Il-Veneżwela (2)

                     2,183

                     3,08504

                     70,8

            NOVEMBRU 2008

                     Post tal-impjieg

                     Paritajiet ekonomiċi Novembru 2008

                     Rati ta’ kambju Novembru 2008 (*****)

                     Koeffiċjenti korrettivi Novembru 2008 (******)

                     L-Eġittu

                     2,971

                     7,18275

                     41,4

                     L-Etjopja

                     12,31

                     12,3791

                     99,4

                     Il-Ginea (Conakry)

                     4 108

                     6 121,77

                     67,1

                     Il-Liberja

                     80,26

                     80,9742

                     99,1

                     In-Namibja

                     7,548

                     13,0194

                     58,0

                     In-Nepal (4)

                     80,21

                     101,68

                     78,9

                     In-Nikaragwa

                     14,96

                     25,6812

                     58,3

                     It-Timor tal-Lvant

                     0,9402

                     1,3035

                     72,1

            DIĊEMBRU 2008

                     Post tal-impjieg

                     Paritajiet ekonomiċi Diċembru 2008

                     Rati ta’ kambju Diċembru 2008 (*******)

                     Koeffiċjenti korrettivi Diċembru 2008 (********)

                     L-Arabja Sawdita

                     4,887

                     4,7336

                     103,2

                     Il-Kosta Rika

                     595,5

                     716,885

                     83,1

                     Il-Gana (5)

                     0,9912

                     1,51325

                     65,5

                     Il-Gwatemala

                     8,816

                     9,96951

                     88,4

                     Il-Ħaiti

                     70,13

                     51,8381

                     135,3

                     Il-Gżejjer Salomon

                     10,94

                     10,1026

                     108,3

                     Il-Ġamajka

                     99,81

                     95,647

                     104,4

                     Il-Malawi

                     146,6

                     177,074

                     82,8

                     L-Użbekistan

                     992

                     1 748,44

                     56,7

                     Is-Sudan (Khartoum)

                     1,698

                     2,80875

                     60,5

                     Is-Sudan tan-Nofsinhar (Juba)

                     2,958

                     2,80875

                     105,3

                     Is-Sważiland

                     6,188

                     12,7107

                     48,7

                     L-Ukrajna

                     8,686

                     8,04073

                     108,0

                     Il-Vjetnam

                     11 940

                     21 278

                     56,1

            JANNAR 2009

                     Post tal-impjieg

                     Paritajiet ekonomiċi Jannar 2009

                     Rati ta’ kambju Jannar 2009 (*********)

                     Koeffiċjenti korrettivi Jannar 2009 (**********)

                     L-Arġentina (6)

                     2,906

                     4,8986

                     59,3

                     Il-Botswana (6)

                     5,303

                     11,0803

                     47,9

                     Ekwador

                     0,9626

                     1,4098

                     68,3

                     Il-Kirgiżtan (6)

                     56,5

                     55,5673

                     101,7

                     Il-Madagaskar

                     2 216

                     2 429,72

                     91,2

                     In-Nepal (7)

                     85,82

                     106,865

                     80,3

                     Ir-Repubblika Demokratika tal-Kongo (Kinshasa) (6)

                     1 092

                     894,885

                     122,0

                     Ir-Repubblika Dominikana

                     31,86

                     50,4406

                     63,2

                     It-Tanżanija

                     1 188

                     1 666,43

                     71,3

                     It-Tajlandja

                     26,17

                     48,998

                     53,4

                     Il-Veneżwela (6)

                     2,344

                     3,03107

                     77,3

            (*)  EURO 1 = valuta nazzjonali (Kuba, El Salvador, l-Ekwador = USD).

            (**)  Brussell = 100 %

            (1)  Il-koeffiċjent ta’ dan il-post hu adattat tliet darbiet: għal Settembru u Novembru 2008, u għal Jannar 2009.

            (***)  EURO 1 = valuta nazzjonali (Kuba, El Salvador, l-Ekwador = USD).

            (****)  Brussell = 100 %

            (2)  Il-koeffiċjent ta’ dan il-post hu adattat darbtejn: għal Ottubru 2008 u għal Jannar 2009.

            (3)  Il-koeffiċjent ta’ dan il-post hu adattat darbtejn: għal Ottubru u Diċembru 2008.

            (*****)  EURO 1 = valuta nazzjonali (Kuba, El Salvador, l-Ekwador = USD).

            (******)  Brussell = 100 %

            (4)  Il-koeffiċjent ta’ dan il-post hu adattat tliet darbiet: għal Settembru u Novembru 2008, u għal Jannar 2009.

            (*******)  EURO 1 = valuta nazzjonali (Kuba, El Salvador, l-Ekwador = USD).

            (********)  Brussell = 100 %

            (5)  Il-koeffiċjent ta’ dan il-post hu adattat darbtejn: għal Ottubru u Diċembru 2008.

            (*********)  EURO 1 = valuta nazzjonali (Kuba, El Salvador, l-Ekwador = USD).

            (**********)  Brussell = 100 %

            (6)  Il-koeffiċjent ta’ dan il-post hu adattat darbtejn: għal Ottubru 2008 u għal Jannar 2009.

            (7)  Il-koeffiċjent ta’ dan il-post hu adattat tliet darbiet: għal Settembru u Novembru 2008, u għal Jannar 2009.


title: Deċiżjoni tal-Kunsill 2005/727/ĠAI tat- 12 ta' Ottubru 2005 li tiffissa d-data ta' applikazzjoni ta' ċerti dispożizzjonijiet tad-Deċiżjoni tal-Kunsill 2005/211/ĠAI dwar l-introduzzjoni ta' xi funzjonijiet ġodda għas-Sistema ta’ Informazzjoni ta’ Schengen, inklużi fil-ġlieda kontra t-terroriżmu

text:
               27.6.2006

               MT

               Il-Ġurnal Uffiċjali ta’ l-Unjoni Ewropea

               24

         DEĊIŻJONI TAL-KUNSILL 2005/727/ĠAI
   tat-12 ta' Ottubru 2005
   li tiffissa d-data ta' applikazzjoni ta' ċerti dispożizzjonijiet tad-Deċiżjoni tal-Kunsill 2005/211/ĠAI dwar l-introduzzjoni ta' xi funzjonijiet ġodda għas-Sistema ta’ Informazzjoni ta’ Schengen, inklużi fil-ġlieda kontra t-terroriżmu
   IL-KUNSILL TA’ L-UNJONI EWROPEA,
   Wara li kkunsidra d-Deċiżjoni tal-Kunsill 2005/211/ĠAI tal-24 ta' Frar 2005 dwar l-introduzzjoni ta' xi funzjonijiet ġodda għas-Sistema ta' Informazzjoni ta' Schengen, inkluż fil-ġlieda kontra t-terroriżmu (1), u b'mod partikolari l-Artikolu 2(4) tiegħu,
   Billi:

               (1)

               Id-Deċiżjoni tal-Kunsill 2005/211/ĠAI tindika b'mod speċifiku li d-dispożizzjonijet ta' dik id-Deċiżjoni għandhom japplikaw minn data ffissata mill-Kunsill, hekk kif il-prekondizzjonijiet meħtieġa jkunu ġew mwettqa, u li l-Kunsill jista' jiddeċiedi li jffissa dati differenti għall-applikazzjoni ta' dispożizzjonijiet differenti. Dawk il-prekondizzjonijiet ġew imwettqa fir-rigward ta' l-Artikolu 1(10) tad-Deċiżjoni 2005/211/ĠAI.

               (2)

               Huwa xieraq li l-Artikolu 1(6) tar-Regolament tal-Kunsill (KE) Nru 871/2004 tad-29 ta' April 2004 dwar l-introduzzjoni ta' xi funzjonijiet ġodda għas-Sistema ta' Informazzjoni ta' Schengen, inkluż fil-ġlieda kontra t-terroriżmu (2), li huwa identiku għall-Artikolu 1(10) tad-Deċiżjoni 2005/211/ĠAI, japplika mill-istess data.

               (3)

               Deċiżjoni separata tal-Kunsill tipprovdi għad-dħul fis-seħħ ta' l-Artikolu 1(6) tar-Regolament (KE) Nru 871/2004.

               (4)

               Fir-rigward ta’ l-Isvizzera, din id-Deċiżjoni tikkostitwixxi żvilupp tad-dispożizzjonijiet ta’ l-acquis ta’ Schengen, fis-sens tal-Ftehim iffirmat bejn l-Unjoni Ewropea, il-Komunità Ewropea u l-Konfederazzjoni Svizzera dwar l-assoċjazzjoni tal-Konfederazzjoni Svizzera ma’ l-implimentazzjoni, l-applikazzjoni u l-iżvilupp ta’ l-acquis ta’ Schengen (3), li jaqa' taħt il-qasam imsemmi fl-Artikolu 1, punt G tad-Deċiżjoni 1999/437/KE (4) li jinqara flimkien ma' l-Artikolu 4(1) tad-Deċiżjonijiet tal-Kunsill 2004/849/KE (5) u 2004/860/KE (6) tal-25 ta' Ottubru 2004 dwar l-iffirmar f’isem l-Unjoni Ewropea, u dwar l-iffirmar f’isem il-Komunità Ewropea, u dwar l-applikazzjoni proviżorja ta’ ċerti dispożizzjonijiet ta’ dak il-Ftehim,

         IDDEĊIEDA KIF ĠEJ:
   Artikolu 1
   L-Artikolu 1(10) tad-Deċiżjoni 2005/211/ĠAI għandu japplika mill-1 ta' Jannar 2006.
   Artikolu 2
   Din id-Deċiżjoni għandha tieħu effett mid-data ta’ l-adozzjoni tagħha. Għandha tiġi pubblikata fil-Ġurnal Uffiċjali ta’ l-Unjoni Ewropea.

      Maghmula fi Brussel, 12 ta' Ottubru 2005.

            Ghall-Kunsill

            Il-President

         C. CLARKE

      (1)  ĠU L 68, 15.3.2005, p. 44.

      (2)  ĠU L 162, 30.4.2004, p. 29.

      (3)  Dok. tal-Kunsill 13054/04 aċċessibbli fuq http://register.consilium.eu.int.

      (4)  ĠU L 176, 10.7.1999, p. 31.

      (5)  ĠU L 368, 15.12.2004, p. 26.


title: Deċiżjoni tal-Kummissjoni tas-26 ta’ Ottubru 2015 dwar il-konklużjoni tal-Ftehim ta’ Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u l-Kosovo, min-naħa l-oħra

text:
               4.11.2015

               MT

               Il-Ġurnal Uffiċjali tal-Unjoni Ewropea

               C 364/4

         DEĊIŻJONI TAL-KUMMISSJONI
   tas-26 ta’ Ottubru 2015
   dwar il-konklużjoni tal-Ftehim ta’ Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u l-Kosovo (1), min-naħa l-oħra
   (2015/C 364/04)
   IL-KUMMISSJONI EWROPEA,
   Wara li kkunsidrat it-Trattat li jistabbilixxi l-Komunità Ewropea tal-Enerġija Atomika, u b’mod partikolari t-tieni paragrafu tal-Artikolu 101 tiegħu,
   Wara li kkunsidrat l-approvazzjoni tal-Kunsill skont l-Artikolu 101 tat-Trattat li jistabbilixxi l-Komunità Ewropea tal-Enerġija Atomika,
   Billi:

               (1)

               Fil-21 ta’ Ġunju 2013 il-Kunsill awtorizza lill-Kummissjoni Ewropea biex tiftaħ in-negozjati mal-Kosovo għal Ftehim ta’ Stabbilizzazzjoni u Assoċjazzjoni. In-negozjati ġew konklużi b’suċċess bl-inizjalar tal-Ftehim fil-25 ta’ Lulju 2014.

               (2)

               Il-Ftehim ikopri wkoll materji li jaqgħu taħt kompetenzi tal-Komunità Ewropea tal-Enerġija Atomika.

               (3)

               Il-Ftehim għalhekk għandu jiġi wkoll konkluż f’isem il-Komunità Ewropea tal-Enerġija Atomika fejn jidħlu l-materji li jaqgħu taħt it-Trattat li jistabbilixxi l-Komunità Ewropea tal-Enerġija Atomika.

               (4)

               L-iffirmar u l-konklużjoni tal-Ftehim huma soġġetti għal proċedura separata fir-rigward ta ’ kwistjonijiet li jaqgħu taħt it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea. Il-Ftehim ta’ Stabbilizzazzjoni u Assoċjazzjoni se jiġi ffirmat f’isem l-Unjoni Ewropea, soġġett għal konklużjoni f’data futura.

               (5)

               Dan il-Ftehim huwa mingħajr preġudizzju lejn il-pożizzjoni tal-Istati Membri dwar l-istatus tal-Kosovo, li se jiġi deċiż b’mod konformi mal-prattika nazzjonali tagħhom u d-dritt internazzjonali.

               (6)

               Barra minn hekk, l-ebda terminu, għażla ta’ kliem jew definizzjoni użati f’din id-Deċiżjoni u l-Ftehim, la ebda azzjoni ta’ regress lejn il-bażijiet ġuridiċi neċessarji għall-konklużjoni ta’ Ftehim ma jikkostitwixxu r-rikonoxximent tal-Kosovo mill-Komunità Ewropea tal-Enerġija Atomika bħala Stat indipendenti u lanqas ma jikkostitwixxu xi rikonoxximent minn Stati Membri individwali tal-Kosovo f’dik il-kapaċità fejn huma ma jkunux ħadu tali pass.

               (7)

               Il-Ftehim ta’ Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa, u l-Kosovo, min-naħa l-oħra, għandu jiġi konkluż f’isem il-Komunità Ewropea tal-Enerġija Atomika,

         ADOTTAT DIN ID-DEĊIŻJONI:
   Artikolu 1
   Il-konklużjoni mill-Kummissjoni Ewropea, f’isem il-Komunità Ewropea tal-Enerġija Atomika, tal-Ftehim ta’ Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa, u l-Kosovo, min-naħa l-oħra, hija b’dan approvata.
   It-test tal-Ftehim huwa mehmuż mad-Deċiżjoni tal-Kunsill dwar l-iffirmar, f’isem l-Unjoni Ewropea tal-Ftehim ta’ Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u l-Kosovo, min-naħa l-oħra (2).
   Artikolu 2
   Id-Deċiżjoni preżenti hija mingħajr preġudizzju lejn il-pożizzjoni tal-Istati Membri u tal-Komunità Ewropea tal-Enerġija Atomika rigward l-istatus tal-Kosovo.
   Artikolu 3
   Il-Membru tal-Kummissjoni responsabbli mill-Politika Ewropea tal-Viċinat u n-negozjati għat-tkabbir huwa b’dan awtorizzat li jiffirma l-Ftehim ta’ Stabbilizzazzjoni u Assoċjazzjoni bejn l-Unjoni Ewropea u l-Komunità Ewropea tal-Enerġija Atomika, minn naħa waħda, u l-Kosovo, min-naħa l-oħra u li jiddepożita l-att ta’ approvazzjoni msemmi fl-Artikolu 144 tal-Ftehim f’isem il-Komunità Ewropea tal-Enerġija Atomika.

      Magħmul fi Brussell, is-26 ta’ Ottubru 2015.

            Għall-Kummissjoni

         Johannes HAHN

            Membru tal-Kummissjoni

      (1)  Dan l-isem huwa mingħajr preġudizzju dwar l-istatus, u huwa konformi ma’ UNSCR 1244/1999 u l-Opinjoni tal-QIĠ dwar id-dikjarazzjoni tal-indipendenza tal-Kosovo.

      (2)  Dok 10728/1/15 REV 1 u 10724/2/15 REV 2 COWEB 66 (għadhom mhumiex ippubblikati fil-Ġurnal Uffiċjali).


title: Deċiżjoni tal-Kunsill (PESK) 2017/734 tal-25 ta' April 2017 li temenda d-Deċiżjoni 2013/184/PESK dwar il-miżuri restrittivi kontra l-Myanmar/Burma

text:
               26.4.2017

               MT

               Il-Ġurnal Uffiċjali tal-Unjoni Ewropea

               L 108/35

         DEĊIŻJONI TAL-KUNSILL (PESK) 2017/734
   tal-25 ta' April 2017
   li temenda d-Deċiżjoni 2013/184/PESK dwar il-miżuri restrittivi kontra l-Myanmar/Burma
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
   Billi:

               (1)

               Fit-22 ta' April 2013, il-Kunsill adotta d-Deċiżjoni 2013/184/PESK (1) dwar il-miżuri restrittivi kontra l-Myanmar/Burma.

               (2)

               Fil-21 ta' April 2016, il-Kunsill adotta d-Deċiżjoni (PESK) 2016/627 (2) li ġġedded il-miżuri restrittivi sat-30 ta' April 2017.

               (3)

               Abbażi ta' rieżami tad-Deċiżjoni 2013/184/PESK, jenħtieġ li l-miżuri restrittivi jiġġeddu sat-30 ta' April 2018.

               (4)

               Għalhekk, jeħtieġ li d-Deċiżjoni 2013/184/PESK tiġi emendata kif adatt,

         ADOTTA DIN ID-DEĊIŻJONI:
   Artikolu 1
   L-Artikolu 3 tad-Deċiżjoni 2013/184/PESK huwa sostitwit b'dan li ġej:

      “Artikolu 3
      Din id-Deċiżjoni għandha tapplika sat-30 ta' April 2018. Għandha tinżamm taħt rieżami kostanti. Għandha tiġi mġedda, jew emendata kif adatt, jekk il-Kunsill iqis li l-objettivi tagħha ma jkunux intlaħqu.”

   Artikolu 2
   Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fil-Lussemburgu, il-25 ta' April 2017.

            Għall-Kunsill

            Il-President

         I. BORG

      (1)  Id-Deċiżjoni tal-Kunsill 2013/184/PESK tat-22 ta' April 2013 dwar il-miżuri restrittivi kontra l-Myanmar/Burma u li tħassar id-Deċiżjoni 2010/232/PESK (ĠU L 111, 23.4.2013, p. 75).

      (2)  Id-Deċiżjoni tal-Kunsill (PESK) 2016/627 tal-21 ta' April 2016 li temenda d-Deċiżjoni tal-Kunsill 2013/184/PESK dwar il-miżuri restrittivi kontra l-Myanmar/Burma (ĠU L 106, 22.4.2016, p. 23).


title: Deċiżjoni tal-Kunsill 2005/719/ĠAI tat- 12 ta' Ottubru 2005 li tiffissa d-data ta' applikazzjoni ta' ċerti dispożizzjonijiet tad-Deċiżjoni 2005/211/ĠAI dwar l-introduzzjoni ta' xi funzjonijiet ġodda għas-Sistema ta’ Informazzjoni ta’ Schengen, inklużi fil-ġlieda kontra t-terroriżmu

text:
               27.6.2006

               MT

               Il-Ġurnal Uffiċjali ta’ l-Unjoni Ewropea

               13

         DEĊIŻJONI TAL-KUNSILL 2005/719/ĠAI
   tat-12 ta' Ottubru 2005
   li tiffissa d-data ta' applikazzjoni ta' ċerti dispożizzjonijiet tad-Deċiżjoni 2005/211/ĠAI dwar l-introduzzjoni ta' xi funzjonijiet ġodda għas-Sistema ta’ Informazzjoni ta’ Schengen, inklużi fil-ġlieda kontra t-terroriżmu
   IL-KUNSILL TA' L-UNJONI EWROPEA,
   Wara li kkunsidra d-Deċiżjoni tal-Kunsill 2005/211/ĠAI ta' l-24 ta' Frar 2005 dwar l-introduzzjoni ta' xi funzjonijiet ġodda għas-Sistema ta' Informazzjoni ta' Schengen, inkluż fil-ġlieda kontra t-terroriżmu (1), u b'mod partikolari l-Artikolu 2(4),
   Billi:

               (1)

               Id-Deċiżjoni 2005/211/ĠAI tispeċifika li d-dispożizzjonijet ta' l-Artikolu 1 ta' dik id-Deċiżjoni għandhom japplikaw minn data ffissata mill-Kunsill, hekk kif il-prekondizzjonijiet meħtieġa jkunu ġew imwettqa, u li l-Kunsill jista' jiddeċiedi li jiffissa dati differenti għall-applikazzjoni ta' dispożizzjonijiet differenti. Dawk il-prekondizzjonijiet ġew imwettqa fir-rigward ta' l-Artikolu 1(12) tad-Deċiżjoni 2005/211/ĠAI.

               (2)

               Fir-rigward ta’ l-Isvizzera, din id-Deċiżjoni tikkostitwixxi żvilupp tad-dispożizzjonijiet ta’ l-acquis ta’ Schengen, fis-sens tal-Ftehim iffirmat bejn l-Unjoni Ewropea, il-Komunità Ewropea u l-Konfederazzjoni Svizzera dwar l-assoċjazzjoni tal-Konfederazzjoni Svizzera ma’ l-implimentazzjoni, l-applikazzjoni u l-iżvilupp ta’ l-acquis ta’ Schengen (2), li jaqa' taħt il-qasam imsemmi fl-Artikolu 1, punt G tad-Deċiżjoni 1999/437/KE (3) li jinqara flimkien ma' l-Artikolu 4(1) tad-Deċiżjonijiet tal-Kunsill 2004/849/KE (4) u 2004/860/KE (5) tal-25 ta' Ottubru 2004 dwar l-iffirmar f’isem l-Unjoni Ewropea, u dwar l-iffirmar f’isem il-Komunità Ewropea, u dwar l-applikazzjoni proviżorja ta’ ċerti dispożizzjonijiet ta’ dak il-Ftehim.

         IDDEĊIEDA KIF ĠEJ:
   Artikolu 1
   L-Artikolu 1(12) tad-Deċiżjoni 2005/211/ĠAI għandu japplika mill-15 ta' Ottubru 2005.
   Artikolu 2
   Din id-Deċiżjoni għandha tieħu effett fid-data ta’ l-adozzjoni tagħha. Għandha tiġi ppubblikata fil-Ġurnal Uffiċjali ta’ l-Unjoni Ewropea.

      Maghmula fi Brussel, 12 ta' Ottubru 2005.

            Ghall-Kunsill

            Il-President

         C. CLARKE

      (1)  ĠU L 68, 15.3.2005, p. 44.

      (2)  Dok. tal-Kunsill 13054/04 aċċessibbli fuq http://register.consilium.eu.int.

      (3)  ĠU L 176, 10.7.1999, p. 31.

      (4)  ĠU L 368, 15.12.2004, p. 26.

      (5)  ĠU L 370, 17.12.2004, p. 78.


title: 2010/289/: Deċiżjoni tal-Kunsill tad- 19 ta’ Jannar 2010 dwar l-eżistenza ta’ żbilanċ eċċessiv fis-Slovenja

text:
               21.5.2010

               MT

               Il-Ġurnal Uffiċjali tal-Unjoni Ewropea

               L 125/46

         DEĊIŻJONI TAL-KUNSILL
   tad-19 ta’ Jannar 2010
   dwar l-eżistenza ta’ żbilanċ eċċessiv fis-Slovenja
   (2010/289/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea u, b’mod partikolari, l-Artikolu 126(6) flimkien mal-Artikolu 126(13) u l-Artikolu 136 tiegħu,
   Wara li kkunsidra l-proposta mill-Kummissjoni,
   Wara li kkunsidra l-osservazzjonijiet magħmula mis-Slovenja,
   Billi:

               (1)

               Skont l-Artikolu 126(1) tat-Trattat dwar il-Funzjonament tal-Unjoni Ewropea, l-Istati Membri għandhom jevitaw żbilanċi eċċessivi tal-gvern.

               (2)

               Il-Patt ta’ Stabbiltà u Tkabbir huwa bbażat fuq l-għan ta’ finanzi sodi tal-gvern bħala mezz biex jissaħħu l-kundizzjonijiet għall-istabbiltà tal-prezzijiet u għal tkabbir sostenibbli qawwi li jwassal għall-ħolqien tal-impjiegi.

               (3)

               Il-proċedura ta’ żbilanċ eċċessiv (PŻE) taħt l-Artikolu 126 tat-Trattat dwar il-Funzjonament tal-Unjoni Ewropea, kif ikkjarifikat mir-Regolament tal-Kunsill (KE) Nru 1467/97 tas-7 ta’ Lulju 1997 dwar li titħaffef u li tiġi ċċarata l-implimentazzjoni tal-proċedura ta’ żbilanċ eċċessiv (1) (li jagħmel parti mill-Patt ta’ Stabbiltà u ta’ Tkabbir), tipprovdi għal deċiżjoni dwar l-eżistenza ta’ żbilanċ eċċessiv. Ir-Regolament (KE) Nru 1467/97 ukoll jistabbilixxi dispożizzjonijiet għall-implimentazzjoni tal-Artikolu 104 tat-Trattat li jistabbilixxi l-Komunità Ewropea, li sar l-Artikolu 126 tat-Trattat dwar il-Funzjonament tal-Unjoni Ewropea. Il-Protokoll dwar il-proċedura ta’ żbilanċ eċċessiv anness mat-Trattat dwar il-Funzjonament tal-Unjoni Ewropea jistipula dispożizzjonijiet ulterjuri relatati mal-implimentazzjoni tal-PŻE. Ir-Regolament tal-Kunsill (KE) Nru 479/2009 (2) jistipula definizzjonijiet u regoli dettaljati għall-applikazzjoni tad-dispożizzjonijiet ta’ dak il-Protokoll.

               (4)

               Ir-riforma tal-2005 tal-Patt ta’ Stabbiltà u Tkabbir fittxet li ssaħħaħ l-effettività u l-bażi ekonomika tiegħu kif ukoll li tħares is-sostenibbiltà tal-finanzi pubbliċi fit-tul. Din immirat li tiżgura li b’mod partikolari, l-isfond ekonomiku u baġitarju jiġi kkunsidrat bis-sħiħ fl-istadji kollha tal-PŻE. B’dan il-mod, il-Patt ta’ Stabbiltà u Tkabbir jipprovdi l-qafas li jsostni l-politiki tal-gvern għal ritorn ta’ malajr lejn qagħdiet baġitarji mingħajr problemi billi titqies il-qagħda ekonomika.

               (5)

               L-Artikolu 104(5) tat-Trattat li jistabbilixxi l-Komunità Ewropea, li sar l-Artikolu 126(5) tat-Trattat dwar il-Funzjonament tal-Unjoni Ewropea kien jobbliga lill-Kummissjoni li tindirizza opinjoni lill-Kunsill jekk il-Kummissjoni kienet tqis li kien jeżisti jew li seta’ nqala’ żbilanċ eċċessiv fi Stat Membru. Il-Kummissjoni, wara li qieset ir-rapport tagħha skont l-Artikolu 104(3) tat-Trattat li jistabbilixxi l-Komunità Ewropea, li sar l-Artikolu 126(3) tat-Trattat dwar il-Funzjonament tal-Unjoni Ewropea, u l-opinjoni tal-Kumitat Ekonomiku u Finanzjarju skont l-Artikolu 104(4) tat-Trattat, li sar l-Artikolu 126(4) tat-Trattat dwar il-Funzjonament tal-Unjoni Ewropea, ikkonkludiet li kien jeżisti żbilanċ eċċessiv fis-Slovenja. Il-Kummissjoni għalhekk indirizzat opinjoni bħal din lill-Kunsill fir-rigward tas-Slovenja fil-11 ta’ Novembru 2009 (3).

               (6)

               L-Artikolu 126(6) tat-Trattat dwar il-Funzjonament tal-Unjoni Ewropea jistipula li l-Kunsill għandu jikkunsidra kull osservazzjoni li l-Istat Membru kkonċernat ikun jixtieq jagħmel qabel ma jiddeċiedi, wara evalwazzjoni ġenerali, jekk jeżistix żbilanċ eċċessiv. Fil-każ tas-Slovenja, din l-evalwazzjoni ġenerali twassal għall-konklużjonijiet disposti f’din id-Deċiżjoni.

               (7)

               Skont id-dejta nnotifikata mill-awtoritajiet tas-Slovenja f’Ottubru 2009, l-iżbilanċ tal-gvern ġenerali fis-Slovenja huwa mistenni li jilħaq il-5,9 % tal-PGD fl-2009, b’mod li jaqbeż u ma jkunx qrib il-valur ta’ referenza ta’ 3 % tal-PGD. L-eċċess mistenni fuq il-valur ta’ referenza jista’ jiġi kkwalifikat bħala eċċezzjonali skont it-tifsira tat-Trattat u tal-Patt ta’ Stabbiltà u Tkabbir. B’mod partikolari, dan jirriżulta, fost affarijiet oħra, minn tnaqqis kbir fir-ritmu ekonomiku skont it-tifsira tat-Trattat u tal-Patt ta’ Stabbiltà u Tkabbir. It-tkabbir reali tal-PGD, li niżel bin-nofs bejn l-2007 u l-2008, hu previst li jkun negattiv bil-kbir fis-sena 2009 (– 7,4 %) skont it-tbassir tas-servizzi tal-Kummissjoni tal-ħarifa 2009. Minkejja li r-riżultati baġitarji tas-Slovenja kienu tajbin fil-passat reċenti meta l-kundizzjonijiet kienu għadhom favorevoli, bis-saħħa tat-tkabbir fid-dħul akbar milli kien ibbaġitjat, l-eżekuzzjoni baġitarja kienet karatterizzata minn infiq żejjed. Barra minn hekk, l-eċċess mistenni fuq il-valur ta’ referenza ma jistax ikun ikkunsidrat bħala temporanju minħabba li, skont it-tbassir tas-servizzi tal-Kummissjoni tal-Ħarifa 2009, l-iżbilanċ għandu jikber minn 6,3 % tal-PGD fl-2009 għal madwar 7 % tal-PGD fl-2011 fuq is-suppożizzjoni li ma ssir ebda bidla fil-politika, filwaqt li l-PGD reali huwa previst li jirkupra għal tkabbir pożittiv moderat. Din is-suppożizzjoni tikkunsidra li, skont il-pjanijiet tal-gvern, ħafna mill-miżuri ta’ natura straordinarja konnessi mal-kriżi konformi mal-PERE, li jammontaw għal kważi 1¼ % tal-PGD fl-2009, gradwalment għandhom jitwaqqfu fl-2010 u 2011. Il-kriterju tal-iżbilanċ fit-Trattat mhuwiex sodisfatt.

               (8)

               Skont id-dejta nnotifikata mill-awtoritajiet Sloveni f’Ottubru 2009, id-dejn gross tal-gvern ġenerali jibqa’ sew taħt il-valur ta’ referenza ta’ 60 % tal-PGD u hu mistenni jieqaf fil-livell ta’ 34,2 % tal-PGD fl-2009. Skont il-previżjoni tas-servizzi tal-Kummissjoni tal-Ħarifa 2009, u kemm-il darba ma jsir ebda tibdil fil-politika, il-proporzjon tad-dejn se jikber aktar, għal madwar 48 % tal-PGD sal-2011.

               (9)

               Skont l-Artikolu 2(4) tar-Regolament tal-Kunsill (KE) Nru 1467/97, il-“fatturi rilevanti” jistgħu jitqiesu biss fl-istadji li jwasslu għad-deċiżjoni tal-Kunsill dwar l-eżistenza ta’ żbilanċ eċċessiv skont l-Artikolu 126(6) tat-Trattat dwar il-Funzjonament tal-Unjoni Ewropea jekk il-kundizzjoni doppja - li l-iżbilanċ jibqa’ qrib il-valur ta’ referenza u li l-eċċess fuq il-valur ta’ referenza huwa temporanju – tkun osservata bis-sħiħ. Fil-każ tas-Slovenja, din il-kundizzjoni doppja mhijiex osservata. Għalhekk, il-fatturi rilevanti mhumiex qed jitqiesu fl-istadji li jwasslu għal din id-Deċiżjoni,

         ADOTTA DIN ID-DEĊIŻJONI:
   Artikolu 1
   Minn evalwazzjoni ġenerali jirriżulta li jeżisti żbilanċ eċċessiv fis-Slovenja.
   Artikolu 2
   Din id-Deċiżjoni hija indirizzata lir-Repubblika tas-Slovenja.

      Magħmula fi Brussell, id-19 ta’ Jannar 2010

            Għall-Kunsill

            Il-President

         E. SALGADO

      (1)  ĠU L 209, 2.8.1997, p. 6.

      (2)  ĠU L 145, 10.6.2009, p. 1.

      (3)  Id-dokumenti kollha relatati mal-PŻE mibgħuta lis-Slovenja jinsabu fuq il-websajt: http://ec.europa.eu/economy_finance/netstartsearch/pdfsearch/pdf.cfm?mode = _m2